Kemenangan Trump Serta Impak Kepada Negara Islam

Kemenangan Donald Trump dalam pilihan raya Presiden Amerika Syarikat ke-45 mendapat reaksi yang pelbagai. Walaupun undi awal di media secara awalnya menunjukkan kemenangan Hillary Clinton, namun Trump telah mengubah persepsi masyarakat dunia akan bagaimana suasana politik mampu berubah keputusannya. Apa kesannya kemenangan pada dunia Islam masih menjadi sebuah tanda tanya.

Mengapa keadaan politik di Amerika Syarikat sangat relevan dengan Malaysia?

Keadaan demografi rakyat di Amerika Syarikat mempunyai persamaan sedikit sebanyak dengan Malaysia, berbilang kaum dan agama. Begitu juga masyarakat bandar mereka terdiri daripada golongan muda dan intelektual berbanding dengan masyarakat kampung yang terdiri daripada rakyat natif Amerika sendiri.

Pilihanraya di Amerika menunjukkan keinginan rakyat natif Amerika (white American people) yang mahukan perubahan agresif yang menjaga kepentingan mereka sebagai rakyat Amerika. Kita juga harus menghargai fakta bahawa yang menentukan kemenangan politik sesebuah negara bergantung besar kepada penduduk luar bandar. Malah, dalam sebuah negara demokrasi, rakyat lebih berkuasa menentukan corak pemerintahan negara mereka.

Kita juga melihat, parti Demokrat di bawah pimpinan Obama telah berbuat pelbagai inisiatif membantu negara Amerika keluar daripada masalah ekonomi dunia sepanjang tahun pemerintahan beliau, malah mewujudkan jutaan pekerjaan untuk rakyat Amerika.

Namun, keputusan pilihan raya Amerika Syarikat memberi tanda bahawa rakyat mahukan perubahan pada sistem yang dilihat tidak memberi kesan kepada diri mereka itu sendiri, contohnya sistem insurans kesihatan, cukai dan sebagainya.

Apakah kesan pemilihan Trump ini kepada dunia Islam secara umumnya?

Dalam siri ceramah kempen pilihan raya beliau, Trump dilihat sebagai pro-perkauman, anti-imigran dan anti-Islamis.

Antara impak penting yang harus kita ketahui jika Trump melaksanakan polisi yang beliau kempenkan adalah:

1. Kewujudan kad ID khas untuk setiap Muslim di Amerika.

2. Mengehadkan jumlah Muslim untuk datang ke Amerika.

3. Mewujudkan hubungan yang lebih rapat dengan Israel.

4. Bersikap autokratik dalam isu Timur tengah, terutama bersetuju dalam perihal kedudukan Rusia di Syria dan Iraq. Menggunakan strategi itu, beliau mahu untuk menghancurkan ISIS secepat mungkin.

5. Kebebasan untuk Muslim bersuara akan lebih tersekat melalui politik.

Perlu diketahui juga bahawa polisi beliau dengan Clinton tidak jauh bezanya. Ini menunjukkan bahawa siapa pun Presiden Amerika yang dipilih, tidak ada yang benar-benar berpihak kepada Islam, cuma intensiti impak mungkin sahaja berbeza.

Trump dikenali sebagai seorang yang sangat vokal dan berbeza dengan dasar serta polisinya. Dalam terus terangnya beliau pada isu cukai, perkauman serta polisi Timur Tengah, masyarakat dunia rasa begitu berdebar sekali akan kedudukan sosioekonomi Amerika Syarikat yang sudah pasti memberi kesan kepada dunia.

Ada yang menganalisa bahawa sudah tibanya masa kejatuhan bangsa Amerika dan bergantilah dengan kepimpinan dunia di China, ini juga satu kemungkinan.

Bagaimana pula dengan orang Islam? Adakah terpilihnya Trump, maka akan makin hancurlah negara-negara Islam?

Kita harus sedar, kehancuran dan perpecahan umat Islam telah berlaku lama sebelum pemerintahan Trump. Sama ada akan makin teruk atau tidak, itu bukan persoalannya tetapi bagaimana umat Islam dapat bersatu untuk menaikkan semula semangat kesatuan ummah agar biarlah pemimpin umat Islam pula yang memerintah dunia.

Apa yang mampu kita lakukan sebagai rakyat Malaysia adalah:

1. Mendoakan saudara Muslim kita di Amerika agar mendapat hak yang saksama di sana.

2. Berusaha menyatukan umat Islam melangkau nasionalisme dan kaum untuk memajukan umat Islam.

3. Menilai dan mengkaji polisi-polisi baru di Amerika Syarkat, ada yang akan memberi kesan yang besar kepada kita di Malaysia.

4. Mengenali keperluan masyarakat luar bandar, kerana suara dan undi mereka sama penting dengan undi masyarakat bandar.

5. Menuruskan advokasi yang berterusan, agar polisi yang berpihak kepada umat Islam akan sentiasa diberi perhatian.

Kesimpulannya, pemilihan Trump sebagai presiden Amerika tentu memberikan lanskap baru untuk diperhatikan bagi ramai penonton di dunia. Moga impaknya memberi kesan yang positif bagi dunia Islam.

Dr Nur Aisyah ZainordinAhli Majlis Pemuda IKRAMPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Latih mualaf asas sembelihan

Turut diajar secara paraktikal cara-cara sembelihan yang betul dan sah menurut syariat Islam, program anjuran Hidayah Centre Papar (HCP) dengan kerjasama Jabatan Hal Ehwal Agama Islam Negeri Sabah (JHEAINS) dan pihak masjid ini telah disertai kira-kira 30 orang pelajar HCP.

Dirasmikan oleh Ustaz Masnor Mansor, para peserta mendengar ceramah yang bertajuk “Penyembelihan Haiwan Menurut Syariat Islam” oleh Ustaz Hj Yahya Tupid sebelum ke acara penyembelihan ayam secara praktikal.

Peserta juga digesa untuk mengamalkan pemakanan yang sihat dan halal di sisi syarak di samping memahami dan mengaplikasikan segala yang telah dipelajari dalam kehidupan seharian.

Dalam sesi praktikal pula, peserta telah dibahagikan kepada tiga kumpulan yang mana setiap kumpulan diketuai oleh seorang imam daripada masjid tersebut untuk menunjukkan cara-cara penyembelihan ayam yang betul dalam dan seterusnya peserta turut melakukannya.

Usai menyembelih ayam, pihak urusetia dan peserta bersama-sama memasak dan makan tengahari selepas solat Zohor berjemaah.

Semoga kursus untuk mualaf seperti ini dapat memberikan pendedahan kepada mereka untuk memahaminya dan seterusnya dalam melaksanakan ibadat sembelihan menurut syariah yang sebenar, insya-Allah.


Syawal Permulaan Baharu Kekalkan Momentum Perjuangan – Presiden IKRAM

Hari Raya Aidilfitri pada 1 Syawal adalah hari kemenangan kerana kembalinya umat Islam kepada fitrah setelah berjuang mendidik jiwa dan mengawal nafsu pada bulan Ramadan.

Oleh itu, hendaklah kita membesarkan Allah SWT dan memanjatkan rasa syukur kepada-Nya atas kemenangan ini.

“Dan juga supaya kamu cukupkan bilangan puasa (sebulan Ramadan), dan supaya kamu membesarkan Allah kerana mendapat petunjuk-Nya, dan supaya kamu bersyukur.” (Al-Baqarah: 185)

Umat Islam meraikan hari yang mulia ini dengan melaungkan takbir raya, melakukan solat sunat Aidilfitri dan mendengar khutbah sebagai tanda kemenangan, kegembiraan dan kesyukuran.

Sambutan perayaan ini turut diserikan dengan budaya saling menziarahi, beramah mesra, bermaafan, rumah terbuka dan duit raya untuk kanak-kanak.

Amalan-amalan ini menjadi satu tradisi yang baik dan perlu diteruskan bagi mengeratkan tali silaturahim dengan keluarga, sanak saudara dan sahabat handai.

Namun begitu, janganlah kita terbuai dengan kemenangan ini. Cabaran yang lebih getir ialah bagaimana untuk kita mengekalkan momentum perjuangan mendidik jiwa ketika Ramadan pada bulan-bulan seterusnya.

Syawal adalah permulaan dan lembaran baharu kehidupan umat Islam setelah melalui madrasah Ramadan untuk menjadi individu yang lebih baik, berakhlak, prihatin dan bertakwa kepada Allah SWT.

Nilai kesabaran, ketaqwaan, kelembutan serta ketundukan hati yang disemai waktu Ramadan perlu disuburkan lagi agar ia menjadi penghayatan sejati dalam jiwa kita semua.

Hari Raya Aidilfitri yang diraikan sepatutnya menjadi titik tolak untuk kita mengislahkan diri (soleh) dan seterusnya berusaha untuk menjadi orang yang dapat memperbaiki (musleh) keadaan keluarga, masyarakat dan negara.

Keluarga adalah institusi terpenting dalam mana-mana masyarakat. Justeru institusi ini perlu diperkukuhkan dengan kasih sayang, pembelaan serta perlindungan ahli keluarga. Institusi keluarga yang utuh akan melahirkan masyarakat yang utuh seterusnya negara yang utuh.

Dalam pada itu, masyarakat yang memerlukan terus dibantu dan disantuni, kebajikan mereka terus terjaga dan keprihatinan terhadap golongan ini sentiasa menjadi keutamaan pelbagai pihak termasuk kerajaan, korporat, NGO mahupun individu.

Negara yang masih dalam fasa pemulihan daripada pandemik Covid-19 memerlukan reformasi dalam aspek pentadbiran, ekonomik, sosial, pendidikan demi menjamin kelestarian dan kesejahteraan negara pada masa hadapan.

Usaha ini memerlukan gandingan tenaga semua pihak termasuk kerajaan, organisasi masyarakat madani, kepimpinan komuniti dan lain-lain untuk memudahkan proses tersebut.

“Dan hendaklah kamu bertolong-tolongan untuk membuat kebajikan dan bertakwa, dan janganlah kamu bertolong-tolongan pada melakukan dosa (maksiat) dan pencerobohan.” (Al-Maaidah: 2)

Selain itu, roh Ramadan boleh dihidupkan pada bulan Syawal ini melalui galakan amalan berpuasa sunat enam hari. Kelebihan mereka yang berpuasa Ramadan diikuti dengan puasa sunat enam bulan Syawal seolah-olah berpuasa selama setahun.

“Sesiapa yang berpuasa Ramadan, kemudian berpuasa enam hari pada bulan Syawal, maka dia berpuasa seperti setahun penuh.” (HR Muslim, No. 1164)

Di samping menyambut Aidilfitri dan kemeriahan Syawal, janganlah kita cemarinya dengan perbuatan dosa, maksiat dan juga pembaziran makanan, kerana perbuatan ini boleh menghilangkan keberkatan dan pahala.

Semoga kita menjadi insan yang benar-benar bertakwa setelah melalui Ramadan, dengan mengikuti segala perintah Allah SWT dan menjauhi segala larangan-Nya, serta memberikan manfaat untuk ummah.

Dengan sifat-sifat yang sedemikian, diharapkan kita juga dapat bersama-sama membina keluarga, komuniti, masyarakat dan negara yang bertakwa.

Seterusnya akan lahirlah sebuah negara yang aman, makmur, maju, sejahtera dan memelihara kelestarian alam sekitarnya, iaitu negara Rahmah, negara impian semua.

Selamat menyambut Hari Raya Aidilfitri. Moga Allah menerima segala amalan soleh kita pada bulan Ramadan, insya-Allah.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Niqab bukan sekadar penutup wajah

Walau bagaimanapun, ada dalam kalangan mereka sendiri yang dilihat seolah-olah menyalahgunakan fungsi utama niqab ini. Antaranya apabila ada segelintir niqabis memuat naik gambar selfie atau berswafoto dengan wajah yang tertutup ditambah pula warna-warna yang menghiasi kelopak mata sehingga membuat si pemakainya menjadi tabarruj. Subhanallah.

Turut menyedihkan apabila niqab dipakai secara on-off dan ditunjukkan kepada khalayak orang ramai sehingga pujian berciciran di ruang komentar. Sebenarnya hal ini sudah pernah terjadi dalam kalangan artis sendiri dan akhirnya mereka memutuskan untuk tidak memakainya lagi. Allahuakbar.

Akhir zaman ini niqab seolah-olah hanya dijadikan sebagai alat mainan. Saya mulai berfikir di manakah kekuatan mempertahankan niqab ini sewaktu mula-mula mengenakannya? Adakah niat memakai niqab telah pun luntur digoda oleh hasutan dunia?

Jujur saya katakan, individu yang tersenarai dalam kelompok ini sebetulnya masih gagal memahami erti berniqab yang sebenarnya. Niqab bukan sekadar penutup wajah, tetapi niqab sekali gus memelihara kehormatan seorang wanita Muslimah.

Antara faktor-faktor yang menyumbang ke arah perbuatan ini ialah:

1. Berniqab hanya sekadar trend sahaja

Maklum mengetahuinya bahawa, sekarang ini telah ramai usahawan mengeluarkan fesyen niqab yang berwarna selain hitam. Maka, secara tidak langsung sesetengah individu berkemungkinan mengenakan niqab ini hanya sekadar mengikuti trend semasa.

Kekurangan ilmu pengetahuan ini menyebabkan ilmu berkenaan menutup muka tidak didalami secara serius. Sekiranya ilmu tersebut berjaya dicapai, ia justeru mengajarkan kepada para niqabis untuk malu menanggalkannya.

3. Masalah peribadi, depresi dan sebagainya

Punca ini juga membawa kepada sebahagian kecil niqabis ingin membuka penutup wajahnya. Isu ini sepatutnya perlu ditangani dengan sewajarnya dan diselesaikan dengan baik, kemudian berjumpa dengan pakar psikiatri yang layak mengubati penyakit ini. Jika mahu menanggalkannya juga, eloklah berada di rumah sahaja sehingga pulih seperti sediakala.

Faktor-faktor ini boleh menjadi punca kepada segelintir niqabis berani melakukan sedemikian. Halangan daripada keluarga mahupun terkena kejutan budaya menjerumuskan mereka ke arah yang tidak disangka-sangka.

Berkaitan pendapat ulama mengenai hukum menutup wajah, majoriti berpendapat ia adalah wajib. Bahkan dalam kalangan empat mazhab sendiri berbeza dalam menentukan kewajiban menutup wajah. Antaranya yang mewajibkannya ialah mazhab Syafii sendiri, rata-ratanya menganjurkan untuk menutup wajah sekiranya ia menimbulkan fitnah seperti terlalu cantik dan sebagainya.

Seterusnya ulama kebelakangan yang berpegang kepada menutup wajah adalah tidak wajib ialah seperti Syeikh Nashiruddin al-Albani dan Dr Yusuf al-Qaradhawi. Tidak terkecuali seorang muhaddith dan ulama dari Saudi, menyokong kewajiban berniqab ini seperti Syeikh Muhammad Shalih al-Uthaimin. Kata beliau:

“Pendapat yang kuat dalam masalah ini adalah wajib hukumnya bagi wanita untuk menutup wajah daripada lelaki ajnabi.” (Fatawa Nurun ‘Alad Darb, http://www.ibnothaimeen.com/all/noor/article_4913.shtml)

Penutup wajah boleh dibuka hanya kerana beberapa maslahat yang dibenarkan untuk keselamatan seperti dalam urusan saksi, meminang wanita, berubat dan lain-lain lagi yang mustahak.

Bagi para wanita yang sedang memasang niat hendak berniqab mahupun berpurdah disarankan agar menggali ilmu berkaitan hukum menutup wajah terlebih dahulu seterusnya mengambil kira risiko seperti tidak boleh membukanya sesuka hati di hadapan bukan mahram. Berilmu dahulu, beramal kemudian.

Justeru, bagaimanakah cara ataupun solusi bagi membendung situasi ini yang semakin marak saban hari agar menutup wajah ini tidak menimbulkan stigma yang negatif dalam kalangan masyarakat? Berikut disenaraikan empat tip dan panduan buat kaum wanita yang menutup muka agar dapat membantu mempraktikkannya.

Pertama, mulailah memiliki kesedaran diri atas perbuatan sendiri yang boleh mengundang fitnah kepada diri, masyarakat dan agama. Muhasabah dan semak semula niat ketika mulai menutup muka.

Kedua, jagalah hubungan dengan Allah SWT. Sesungguhnya manusia tidak lari daripada kesilapan yang dilakukan sepanjang hidup sebagai hamba di dunia. Oleh kerana itu, mohonlah keampunan dan berdoalah agar diberikan kekuatan serta semangat dalam berusaha memelihara kehormatan.

Ketiga, dekati rakan-rakan yang baik dan jauhi rakan-rakan yang membawa kepada kemaksiatan. Carilah sahabat yang memiliki tekad dalam mempertahankan niqab dan bukan pula yang suka mencela serta mengecam golongan berniqab.

Keempat, jauhilah berswafoto dan bertabarruj bagi niqabis. Andai mahu menangkap gambar, bergambarlah dengan posisi yang elok dan sopan. Jika para lelaki tidak berhenti-henti komen dan menghantar pesan berunsur lucah, ketahuilah ia adalah berpunca daripada sikap yang gemar berkongsi gambar-gambar yang tidak sepatutnya di laman sosial.

Bentengi diri kita dengan memagarkan ia dengan ilmu dan perasaan khauf (takut) terhadap murka dan azab-Nya. Jauhilah perkara-perkara yang mampu membuka ruang kejahatan.

Usah jadikan hal-hal tersebut sebagai tiket untuk berhajat membuka niqab semata-mata. Dikhuatiri ia boleh sampai mempersendakan kemuliaan penutup wajah. Ketahuilah bahawa, wanita ialah golongan paling ramai menghuni neraka.

Daripada Imran bin Husain radiallahuanhu, Nabi SAW bersabda:

اطَّلَعْتُ فِي الْجَنَّةِ فَرَأَيْتُ أَكْثَرَ أَهْلِهَا الْفُقَرَاءَ وَاطَّلَعْتُ فِي النَّارِ فَرَأَيْتُ أَكْثَرَ أَهْلِهَا النِّسَاء

“Aku diperlihatkan di syurga. Aku melihat kebanyakan penghuninya adalah kaum fakir. Lalu aku diperlihatkan neraka. Aku melihat kebanyakan penghuninya adalah para wanita.” [Sahih Bukhari (3241) dan Muslim (2737)]

Duhai ibu dan ayah, nasihatilah anak-anak yang masih di bawah tanggungan dengan cara memberikan didikan yang betul dan pelajaran asas-asas agama yang sahih.

Buat para suami, lindungilah para isteri dengan cara membimbing dan mengajak mereka agar tidak jemu melazimi ilmu. Nasihatilah dengan tegas namun tetaplah berhikmah kerana isteri ialah amanah daripada-Nya.

Usaha menutup wajah dan hanya ingin dipamerkan kepada sang suami akan senantiasa dipuji dan disokong. Kepada wanita yang berniqab dan terkadang membuka niqab, didoakan semoga istiqamah dalam melaksanakan kebaikan. Rasulullah SAW bersabda:

“Malu merupakan sebahagian daripada keimanan.” [Shahih Muslim, No. 161]

Nasihat sayang daripada seorang Muslimah kepada para niqabis.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemelut Politik Malaysia: Mencari Titik Kestabilan

Di tengah-tengah demokrasi kontemporari, terdapat tanggapan bahawa tujuan Pilihan Raya Umum (PRU-15) dilaksanakan adalah untuk memilih pemimpin seterusnya mendapat Perdana Menteri yang baharu.

Tahukah kita pada 2017 lalu, Ireland Utara tidak mempunyai kerajaan tempatan selepas timbalan perdana menterinya, Martin McGuinness meletak jawatan berikutan perbalahan berhubung projek tenaga yang tidak dilaksanakan dengan baik.

Situasi sedemikian mungkin kelihatan luar biasa, tetapi ketiadaan kepimpinan di peringkat pusat tidak menjejaskan perkhidmatan awam, rakyat tetap menjalankan rutin harian mereka secara normal.

Walaupun keadaan ini kekal luar biasa, kedudukan Ireland Utara bukanlah unik kerana ia akan membuatkan orang yang ragu-ragu mempersoalkan kepentingan mempunyai kerajaan sama sekali, jika kita nampak boleh bertahan dengan mudah dan tanpanya.

Contoh pada tahun yang sama, Jerman tidak mempunyai kerajaan baharu sejak pilihan raya persekutuan yang tidak muktamad pada akhir September.

Walaupun perbincangan disambung semula, pelantikan menteri baharu dalam kerajaan tidak berlaku sehinggalah selepas berbulan-bulan.

Di Belgium, tempoh paling lama ketiadaan kerajaan yang dipilih telah direkodkan dalam demokrasi sedia ada.

Ini adalah rekod selepas pertikaian meletus pada 2010 dan 2011 antara tokoh Flemish berbahasa Belanda dan tokoh Walloon berbahasa Perancis, yang membawa kepada kekosongan kerajaan yang telah berlangsung selama 589 hari setakat ini.

Untuk sepuluh bulan pertama 2016, Sepanyol mengalami situasi yang sama, kerana ia kekal tanpa kerajaan pusat sehingga sosialis pembangkang mengundi secara praktikal untuk membenarkan konservatif, iaitu Parti Popular membentuk kerajaan minoriti.

Tidak sukar untuk mencari contoh lain di luar Eropah antaranya, negara Somalia telah menderita sejak 19 tahun yang lalu kerana ketiadaan kerajaan pusat, iaitu dari tahun 90an hingga alaf baru, apabila ia diperintah oleh militia puak, kumpulan lanun dan militan Islam.

Di Iraq, ia kekal tanpa kerajaan pusat untuk sebahagian besar tahun 2010, yang membawa kepada kebimbangan bahawa pemberontak mungkin mengambil kesempatan daripada kebuntuan kerajaan berikutan pengurangan kehadiran tentera AS.

Tetapi apakah ertinya ketiadaan kerajaan di negara yang mempunyai institusi yang mantap, yang tidak berperanan?

Walau bagaimanapun, terdapat sekurang-kurangnya tiga akibat negatif yang memberikan kesan terhadap negara jika negara tiada kerajaan.

Pertama, tanpa adanya perdana menteri dan ahli parlimen, terdapat risiko keputusan yang tidak diingini berlaku. Kedua, negara tidak dapat membuat keputusan untuk hal ehwal domestik dan antarabangsa.

Seterusnya, situasi ini bermakna Perdana Menteri ‘Caretaker” (sementara) masih berurusan dengan keputusan yang dibuat oleh pengundi pada 2018 dan bukannya menangani isu yang dibangkitkan terkini.

Berikutan itu, ia memberikan impak kepada keadaan yang lainnya hingga melibatkan kelancaran ekonomi, pelabur, manakala emosi rakyat pula terjejas.

Apabila situasi meletus seperti ini, boleh jadi negara terpaksa mewujudkan kerajaan teknokrat seperti kerajaan Mario Monti di Itali antara 2011 dan 2013. Oleh itu, pakar dilantik sebagai ganti ahli politik untuk membuat keputusan selepas kejatuhan kerajaan Silvio Belconi.

Berita baiknya ialah tidak ada sebab untuk berfikir bahawa masyarakat akan meletup dalam kes Ireland Utara.

Tetapi bahayanya ialah kerajaan pusat di London akan memilih untuk mengenakan peraturan langsung ke atas Ireland Utara, memandangkan kekosongan kerajaan yang dialami.

Buat pertama kalinya Malaysia menghadapi situasi pemilihan Perdana Menteri yang lama. Kini, sudah hari kelima selepas Pilihan Raya Umum ke-15 (PRU15) yang berlangsung pada 19 November baru-baru ini.

Sehingga kini tiada gabungan pun yang berjaya mempersembahkan calon Perdana Menteri mereka. Ini berikutan tiada satu pun daripada tiga gabungan utama berjaya memperoleh kerusi yang mencukupi untuk membentuk kerajaan.

Satu persatu ketua parti pun sudah menghadap Seri Paduka Baginda Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah, tiada keputusan yang dapat dibuat bagi menentukan siapakah Perdana Menteri ke-10, Malaysia.

Pagi ini pula, Agong sedang mengadakan Perbincangan Khas Raja-Raja Melayu di Istana Negara bagi membincangkan pembentukan kerajaan perpaduan dan PM ke-10.

Setiap detik, rakyat seakan ternanti-nantikan siapakah yang bakal meneraju negara selepas PRU15.

Menurut Pensyarah,Fakulti Undang-Undang, Universiti Multimedia Malaysia (MMU) Kampus Melaka, Dr Hafidz Hakimi Haron, institusi Perdana Menteri pada asasnya mempunyai sejarah yang panjang, dan telah berevolusi sejak 250 tahun yang lalu.

Namun jelasnya, institusi Perdana Menteri yang diamalkan di Malaysia pada hari ini adalah berdasarkan model Westminster British yang mula diperkenalkan secara rasmi sejak negara mencapai kemerdekaan pada 1957.

“Secara umumnya, jawatan Perdana Menteri adalah jawatan yang terpenting dalam Perlembagaan Persekutuan atas kapasitinya sebagai ketua kerajaan. Di peringkat negeri pula, jawatan ketua kerajaan disandang oleh Menteri Besar ataupun Ketua Menteri,” kata beliau yang juga pakar undang-undang perlembagaan,hak asasi manusia, media dan juga siber.

Justeru, menurut Perkara 40(2) Perlembagaan Persekutuan, Perdana Menteri dilantik atas budi bicara Yang Dipertuan Agong yang berperanan sebagai ketua negara.

Manakala, Perkara 43(2) pula menetapkan bahawa Perdana Menteri haruslah dilantik dalam kalangan ahli Dewan Rakyat yang pada hemat Baginda mendapat kepercayaan majoriti ahli dewan tersebut.

Malaysia mempunyai 222 kerusi parlimen, tetapi pilihan raya diadakan hanya untuk 220 kerusi pada Sabtu lalu, manakala satu kerusi Parlimen Baram, Sarawak pada Isnin lalu dan kerusi Parlimen Padang Serai, Kedah pada 7 Disember.

Sebilangan rakyat Malaysia berharap dapat menamatkan gelombang ketidaktentuan politik yang telah membawa kepada tiga perdana menteri di tengah-tengah situasi ekonomi yang tidak menentu dan pandemik yang melanda.

Tinjauan ekonomi dan tekanan inflasi yang semakin meningkat adalah isu utama yang datang di tengah-tengah pertumbuhan yang dijangka perlahan.

Tentunya rakyat Malaysia kecewa dengan ketidakstabilan politik yang terjadi yang telah mengalihkan tumpuan ahli politik daripada pembangunan ekonomi negara yang sejak 2020.

Malaysia berdepan parlimen yang tergantung buat pertama kali dalam sejarahnya, kerana sokongan pakatan konservatif Islamis menghalang gabungan utama daripada memenangi majoriti mudah dalam pilihan raya umum.

Situasi yang terjadi selepas PRU15 ini akan membuatkan persoalan demi persoalan di benak rakyat yang mungkin timbul: Adakah kita melakukan pilihan raya tetapi masih juga tidak mengangkat pakatan yang menang?

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SRAH Ipoh johan kempen kesihatan mulut kebangsaan

Hadiah kemenangan telah disampaikan oleh Timbalan Menteri Kesihatan, YB Dr Lee Boon Chye kepada Muallimah Nurlaili Mat Salleh dalam majlis penutup simposium mewakili SRAH dan guru pembimbing Kelab Doktor Muda sekolah.

Simposium yang telah berlangsung pada Isnin hingga Rabu lalu di Eastin Hotel KL di sini bertujuan untuk mewujudkan satu platform perkongsian maklumat dan amalan terbaik dari segi pelaksanaan aktiviti intervensi tingkah laku kesihatan dan inovasi kesihatan di institusi pendidikan.

Membawa tema “Mobilizing Community in Learning Institutions Towards Healthy Lifestyle”, ia dianjurkan bersama Kementerian Kesihatan dan Kementerian Pendidikan dengan kerjasama agensi swasta BookDoc, Jordan dan Anlene.

Simposium ini melibatkan 500 orang peserta terdiri daripada guru penasihat Kelab Doktor Muda sekolah rendah dan sekolah menengah, guru penasihat Program IMFree, penyelaras PROSIS serta anggota kesihatan.

Turut hadir dalam majlis penutup Timbalan Menteri Pendidikan, YB Teo Nie Ching.


Pembunuhan Misteri Bekas PM Jepun, Shinzo Abe

Pembunuhan mantan Perdana Menteri Jepun, Shinzo Abe menggemparkan negara itu dan mencetuskan gelombang kebencian dan kecaman seluruh dunia terhadap tragedi itu.

Abe, Perdana Menteri paling lama berkhidmat di negara itu, ditembak semasa kempen pilihan raya pada Jumaat lalu di bandar barat Nara, yang menyebabkan kematiannya beberapa jam selepas dibawa ke hospital.

“Shinzo Abe telah dibawa (ke hospital) pada 12.20 tengah hari. Para doktor berusaha merawatnya, tetapi malangnya beliau meninggal dunia pada 5.03 petang,” ujar doktor di Hospital Universiti Nara, Hidetada Fukushima.

Menurutnya, Abe mati akibat cedera parah di jantung dan sebelah kanan leher, walaupun beliau telah menerima lebih daripada 100 unit darah dalam pemindahan dalam tempoh empat jam akibat pendarahan dari jantung dan cedera yang teruk. Beliau tiba di hospital dalam keadaan tidak sedarkan diri.

Dalam pada itu, polis Jepun berkata bahawa penembak adalah seorang penduduk kawasan itu dan mengaku mensasarkan Abe.

“Suspek mengakui bahawa dia berdendam dengan organisasi tertentu, dan dia melakukan jenayah itu kerana percaya bekas Perdana Menteri Abe ada kaitan dengannya,” kata seorang pegawai kanan polis.

Beliau berkata, penembak itu ialah Tetsuya Yamagami, 41, menganggur dan suspek mengesahkan bahawa dia menggunakan senapang buatan sendiri.

Seorang pegawai polis di wilayah Nara memberitahu, pihaknya telah membuat kesimpulan bahawa senapang tersebut adalah buatan tangan seperti yang jelas kelihatan dan suspek pernah berkhidmat dalam tentera Jepun sehingga 2005.

Abe dilantik sebagai Perdana Menteri Jepun pada 26 September 2006. Beliau dilahirkan dalam keluarga yang begitu giat dalam politik dan beliau sendiri belajar dalam jurusan sains politik di Jepun dan Amerika Syarikat.

Pada 1993, beliau memenangi pilihan raya di wilayah Yamaguchi seterusnya dilantik sebagai Ketua Setiausaha Kabinet di bawah pimpinan Perdana Menteri, Junichiro Koizumi pada September 2005.

Seterusnya pada September 2006, beliau menggantikan Koizumi sebagai Presiden Parti Demokratik Liberal (LDP) dan dipilih untuk dilantik sebagai Perdana Menteri Jepun yang baharu. Ketika itu, beliau berusia 52 tahun merupakan Perdana Menteri Jepun yang termuda yang lahir selepas Perang Dunia Kedua.

“Kami tidak akan pernah menyerah kepada keganasan dan akan meneruskan kempen pilihan raya,” kata Perdana Menteri Jepun, Fumio Kishida.

Beliau turut menyifatkan jenayah itu sebagai perbuatan biadab semasa kempen pilihan raya yang membentuk asas demokrasi.

“Saya dimaklumkan tentang kematiannya. Sungguh malang. Saya tidak dapat mencari perkataan yang sesuai. Hanya ucapan takziah dan doa yang tulus untuk rohnya.”

Terdahulu, bekas Perdana Menteri berusia 67 tahun itu berucap dalam perhimpunan kempen menjelang pilihan raya dewan pimpinan pada Ahad apabila ia mendengar bunyi tembakan, lapor berita NHK dan Kyodo.

Dalam gambar yang disiarkan oleh media Jepun semasa serangan itu, Abe kelihatan berdiri di atas pelantar dan kemudian bunyi letupan kuat kedengaran dan asap naik, manakala penonton yang terkejut tunduk dan yang lain berbaring.

Seorang wanita muda yang berada di tempat kejadian ke stesen yang sama melaporkan bahawa Abe sedang memberi ucapan dan seorang lelaki tiba di belakangnya.

“Tembakan pertama kelihatan seperti mainan, dan dia tidak jatuh dan letupan besar kedengaran. Tembakan kedua lebih jelas dan kami dapat melihat percikan api dan asap. Selepas tembakan kedua, orang ramai mengerumuninya dan mengurut jantungnya.”

Pegawai parti tempatan mengesahkan bahawa mereka tidak menerima sebarang ancaman sebelum serangan itu dan ucapan Abe sebelum ini telah diumumkan secara terbuka.

Dilaporkan, Abe telah berusaha untuk membebaskan ekonomi Jepun daripada kemelesetan yang kronik dengan mengamalkan dasar berani yang dipanggil “Abenomics.”

Beliau juga berusaha untuk meningkatkan keupayaan tentera dan menentang pengaruh China yang semakin meningkat.

Mesej simpati, terkejut dan kutukan atas pembunuhan Abe mencurah-curah dari seluruh dunia.

Kementerian Luar Arab Saudi mengucapkan takziah kepada keluarga Shinzo Abe, kerajaan serta rakyat Jepun.

“Kementerian merakamkan penghargaan atas peranan penting yang dimainkan Abe sebagai pemimpin berpengaruh di persada antarabangsa sepanjang kerjayanya yang panjang, dan menyatakan peranan pentingnya sebagai rakan Arab Saudi dalam mengukuhkan ikatan persahabatan serta kerjasama antara kedua-dua negara.”

Kementerian Luar Negeri juga menyatakan kecaman terhadap tindakan pengecut yang bercanggah dengan nilai moral dan kemanusiaan dan meragut nyawa bekas Perdana Menteri Jepun, menekankan solidariti kerajaan dengan kerajaan dan rakyat Jepun.

Di Washington, Presiden AS Joe Biden, bekas Presiden Donald Trump dan bekas Presiden Barack Obama menyatakan rasa sedih dan takziah yang mendalam mereka atas pembunuhan Abe.

Biden berkata dalam satu kenyataan bahawa:

“Saya terkejut, marah dan sangat sedih dengan pembunuhan rakan saya Shinzo Abe. Ini adalah tragedi untuk Jepun dan semua orang yang mengenali Shinzo Abe, dan menjadi keistimewaan untuk saya bekerja rapat dengan Perdana Menteri Abe,” kata Biden dalam satu kenyataannya.

Sebagai Naib Presiden ketika itu, saya melawatnya di Tokyo dan mengalu-alukannya ke Washington.

“Walaupun terdapat banyak butiran yang belum diketahui, kita tahu bahawa serangan ganas tidak boleh diterima, dan keganasan senjata api sentiasa meninggalkan parut yang mendalam dalam komuniti yang terjejas kerananya,” kata Biden dan menegaskan bahawa Amerika Syarikat berdiri bersama Jepun dalam detik kesedihan ini.

Dalam pada itu, Trump menggesa pembunuh yang ditangkap akan ditangani dengan cepat dan tegas.

“Bekas Perdana Menteri Jepun itu sebagai seorang lelaki yang mencintai dan menyayangi negaranya yang indah, Jepun. Kami akan sangat merindui Shinzo Abe,” katanya sambil menyifatkan Abe sebagai rakan baiknya.

Setiausaha Negara AS, Anthony Blinken berkata, Amerika Syarikat sangat prihatin selepas serangan ini dengan mengatakan bahawa ia adalah saat yang sangat menyedihkan.

“Shinzo Abe sangat setia kepada negaranya serta kepada pakatan luar biasa antara Amerika Syarikat dan Jepun.”

Menerusi  ciapan di Twitter, Presiden Suruhanjaya Kesatuan Eropah, Ursula Von Der Leyen mengecam pembunuhan pengecut dan kejam terhadap Abe, yang digelarnya sebagai demokrat yang hebat dan pembela order dunia pelbagai hala.

“Saya tidak akan pernah memahami pembunuhan kejam ke atas orang yang hebat ini. Orang Eropah menyertai Jepun dalam berkabung,” kata Presiden Majlis Eropah, Charles Michel.

Manakala Setiausaha Agung NATO, Jens Stoltenberg mengesahkan dalam ciapannya di Twitter bahawa beliau sangat terkejut dengan jenayah keji yang diwakili oleh pembunuhan Abe.

“Abe, seorang pembela demokrasi dan rakan sekerja saya selama bertahun-tahun,” ujarnya dengan menegaskan bahawa pakatan itu akan berdiri bersama rakyat Jepun dan Perdana Menterinya, Fumio Kishida.

Presiden Perancis, Emmanuel Macron mengucapkan takziah kepada rakyat dan kerajaan Jepun dengan mengatakan bahawa Jepun “kehilangan Perdana Menteri yang hebat.”

Perdana Menteri Britain, Boris Johnson berkata di Twitternya:

“Berita yang sangat menyedihkan untuk Shinzo Abe. Ramai yang akan mengingati kepimpinan globalnya dalam masa yang sukar. Hati saya bersama keluarganya, rakan-rakan dan rakyat Jepun.”

Canselor Jerman, Olaf Scholz melahirkan rasa kesedihannya yang mendalam.

“Kami berdiri bersama dengan rakyat Jepun walaupun dalam masa yang sukar ini,” tulisnya di Twitter.

Tidak terkecuali, Presiden Turki Recep Tayyip Erdogan turut mengutuk mereka yang melakukan serangan yang memalukan ini.

“Shinzo Abe adalah rakan setia negara Mesir, kami menyukainya dan menyokongnya pada setiap masa dan keadaan semasa pemerintahannya, hubungan dua hala kami menyaksikan perkembangan yang tidak pernah berlaku sebelum ini di semua peringkat,” kata Presiden Mesir Abdel Fattah El-Sisi sambil mengucapkan takziah atas kematian bekas Perdana Menteri Jepun itu.

Terdahulu, Jepun mempunyai salah satu undang-undang kawalan senjata yang paling ketat di dunia. Jumlah orang yang terbunuh dalam tembakan di negara itu kebiasaannya adalah satu angka dan jarang melebihi 10 kes.

Prosedur untuk mendapatkan lesen senapang adalah panjang dan rumit walaupun bagi warga Jepun, yang mesti terlebih dahulu mendapatkan cadangan daripada persatuan menembak dan kemudian menjalani pengawasan polis yang sangat ketat.

Ibu kepada tertuduh dalam pembunuhan bekas Perdana Menteri Jepun Shinzo Abe adalah ahli Gereja Penyatuan, menurut apa yang didedahkan oleh Gerakan Agama Global yang diasaskan di Korea.

Pendedahan itu dibuat sehari selepas polis Jepun mengumumkan bahawa suspek menyatakan bahawa punca Abe disasarkan ada kaitannya dengan organisasi tertentu yang namanya masih belum didedahkan secara rasmi.

Menurut Agence France-Presse, laporan media Jepun mengatakan bahawa yang ditahan, Tetsuya Yamagami sebagai ahli kumpulan itu, yang disifatkan sebagai sebuah pertubuhan agama, bertanggungjawab terhadap masalah kewangan yang dihadapi keluarganya, memandangkan ibunya memberi sumbangan besar kepadanya.

Berikut ialah beberapa maklumat tentang Gereja Penyatuan, yang diketahui mengadakan upacara perkahwinan beramai-ramai dan hubungannya dalam dunia perniagaan.

Gerakan ini yang nama rasminya ialah Persekutuan Keluarga untuk Keamanan dan Penyatuan Dunia, diasaskan pada tahun 1954 oleh Son Myung Moon selepas ia dijauhi oleh gereja-gereja Protestan tradisional.

Ahlinya dikenali sebagai Moniz, selepas Moon, yang dilahirkan pada tahun 1920, dalam sebuah keluarga yang pernah bekerja dalam bidang pertanian di kawasan yang kini dikenali sebagai Korea Utara.

Moon belajar kejuruteraan di Tokyo, melakukan jelajah dunia pertamanya pada tahun 1965, dan selama ini telah menjadi pemilik empayar perniagaan dari pembinaan kepada makanan, pendidikan dan media. Dia juga mempunyai kelab bola sepak profesional.

Beliau berpindah ke Amerika Syarikat pada awal 1970an dan didakwa mengelak cukai pada 1981 sebelum dia disabitkan kesalahan dan dipenjarakan selama 11 bulan. Moon mempunyai 14 anak dengan isterinya, Hak Jan Han yang kini menyelia Gereja Penyatuan.

Pergerakan Moon sangat bijak hingga dengan cepat merekrut ahli, meningkatkan bilangan mereka dari 100 mubaligh kepada hampir 10,000 dalam beberapa tahun. Selepas kematian Moon pada 2012, gereja itu yang ajarannya berdasarkan tafsiran baharu Bible berkata, ia mempunyai kira-kira tiga juta orang ahli.

Walau bagaimanapun, pakar percaya bahawa bilangan ahli gabungan telah menurun dengan ketara dari kemuncaknya pada tahun 80an kepada beberapa ratus ribu.

Cawangan gereja Jepun telah diasaskan pada tahun 1959 apabila ia menghantar mubaligh ke Jepun dan Amerika Syarikat pada akhir 1950an, yang berusaha untuk menarik ahli dengan fikiran komersial.

Gerakan ini telah dikenali selama beberapa dekad untuk menganjurkan majlis perkahwinan besar-besaran, yang sering diadakan di stadium sukan yang besar, dan beribu-ribu pasangan yang sering tidak mengenali antara satu sama lain telah berkahwin.

Seterusnya, anak lelaki Moon, Hyung Jin menggantikan bapanya sebagai pemimpin gereja yang terkemuka pada tahun 2008, tetapi perselisihan dengan ibunya mendorongnya berpindah dan menubuhkan gerejanya sendiri.

Kumpulan yang dikaitkan dengan Gereja Penyatuan telah menarik ramai tokoh terkemuka untuk berucap di majlis mereka termasuk bekas Presiden AS, Donald Trump.

Shinzo Abe juga pernah memberi ucapan pada acara untuk kumpulan yang berkaitan dengan gereja ini dan menjadi persoalannya, apakah yang membuatkan beliau terdedah kepada kritikan?

Sebelumnya pada tahun lalu, beberapa peguam telah membuat surat bantahan selepas Abe memberi ucapan di sebuah parti untuk kumpulan yang dikaitkan dengan Gereja Penyatuan.

Peguam tersebut menegaskan bahawa mereka mewakili pelanggan yang kehilangan wang kerana gereja sebelum ini mengkritik Abe kerana menghantar telegram ucapan tahniah kepada pasangan suami isteri semasa pesta gereja pada 2006.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes Johnny Depp – Amber Heard: Kronologi Dan Pengajaran

PELAKON Hollywood terkenal, Johnny Depp telah memenangi kes saman fitnah terhadap bekas isteri yang juga aktres, Amber Heard dengan ganti rugi sebanyak USD15 juta (RM65.7 juta) pada Rabu, 1 Jun lalu.

Namun begitu, juri memihak kepada Heard dalam satu tuntutan balasnya terhadap Depp dan mengarahkan Depp membayar bekas isterinya itu USD2 juta (RM8.78 juta).

Jumlah ganti rugi untuk Depp kemudian dikurangkan kepada USD10.35 juta (RM45 juta), selari dengan had punitif yang dibenarkan undang-undang di negeri itu.

Keputusan itu diputuskan oleh tujuh orang juri yang bersidang di Mahkamah Circuit di Fairfax Country, Virginia, Amerika Syarikat setelah enam minggu perbicaraan kes tersebut berlangsung.

Juri telah mendapati kedua-dua Amber Heard dan Johnny Depp bertanggungjawab atas fitnah dalam tindakan undang-undang mereka terhadap satu sama lain. Juri memberikan lebih banyak ganti rugi kepada Depp, satu kemenangan undang-undang untuk pelakon itu.

Juri mendapati Heard memfitnah Depp dalam tiga kenyataan berasingan dalam The Washington Post, dan Depp memfitnah Heard dengan satu kenyataan peguamnya.

Juri-juri yang mendengar perbicaraan itu mendapati bahawa artikel yang ditulis Heard pada 2018 mengenai dakwaan keganasan rumah tangga adalah fitnah dan berniat jahat, memusnahkan reputasi dan merosakkan karier Depp.

Kronologi kes saman Johnny Depp terhadap Amber Heard

Kes ini unik dan menggemparkan dunia kerana ia melibatkan kedua-dua pelakon terkenal dan kes dakwaan penderaan isteri terhadap suami, begitu juga sebaliknya. Berikut adalah kronologi ringkas kes tersebut:

2015: Johnny Depp dan Amber Heard berkahwin.

2016: Heard memfailkan tuntutan cerai dengan tuduhan bahawa Depp menderanya secara fizikal.

2017: Depp bercerai secara rasmi dengan Heard.

2018: Heard menulis di akhbar Washington Post mengenai rawatan bagi wanita yang mengalami kes keganasan rumah tangga. Heard menulis bahawa beliau adalah figura awam yang mewakili keganasan rumah tangga.

Walaupun tidak disebutkan siapa yang dimaksudkan, namun ramai yang menganggap Depp yang melakukannya.

Walt Disney pula menggugurkan nama Depp daripada filem Pirates of the Caribbean.

2019: Depp memfailkan saman fitnah USD50 juta (RM219.5 juta) terhadap Heard atas dakwaan mencemarkan nama baiknya dalam artikel di Washington Post.

Lebih mengejutkan, Depp mendakwa Heard bukanlah mangsa keganasan rumah tangga, tetapi Heard adalah pelakunya, dan dakwaan keganasan adalah mencemarkan nama baiknya yang dilakukan Heard demi popularitinya.

Lantaran itu, Heard pula mengemukakan tuntutan balas sebanyak USD100 juta (RM439 juta) dengan mendakwa Depp mencemarkan reputasinya.

2020: Tersebar rakaman suara Heard dan Depp. Dalam rakaman ini, Heard mengaku telah memukul Depp.

Selain itu, Depp menyaman akhbar The Sun UK yang didakwa menggelarnya ‘pemukul isteri’ dalam satu artikel. Namun, beliau kalah dalam saman tersebut.

Setelah itu, Depp memaklumkan bahawa beliau diarahkan Warner Bros supaya berundur daripada filem Fantastic Beasts.

2022: Depp menang saman fitnah terhadap Heard dengan ganti rugi USD15 juta (RM65.7 juta), manakala Heard turut menang saman balas dengan ganti rugi sebanyak USD2 juta (RM8.78 juta).

Pengajaran kes saman Johnny Depp terhadap Amber Heard

Banyak pengajaran daripada kes saman fitnah Johnny Depp terhadap Amber Heard yang boleh kita ambil iktibar dan pedoman, antaranya pengaruh media, rumah tangga, menegakkan kebenaran dan kesabaran.

Betapa pengaruh media sangat besar terhadap kehidupan seseorang terutama tokoh dan selebriti. Jika buruk beritanya, buruklah persepsi orang ramai terhadap seseorang hingga boleh memusnahkan reputasi dan karier, walaupun belum diketahui perkara sebenar yang berlaku.

Justeru, pengamal media perlu berhati-hati dalam menapis pelbagai maklumat yang sahih dan benar bersumberkan kedua-dua belah pihak, sama ada yang mendakwa atau didakwa, bukan sekadar meraih populariti dan sensasi bagi melariskan akhbar semata-mata.

Umum mengetahui kebanyakan mangsa kes keganasan rumah tangga adalah wanita, seperti yang didedahkan oleh banyak media

Namun kes saman fitnah Johnny Depp ini memberikan sisi yang berbeza bahawa lelaki juga boleh menjadi mangsa keganasan wanita, dengan liputan media yang luas kerana beliau adalah seorang selebriti, begitu juga bekas isterinya.

Kesabaran Depp menghadapi ujian seberat ini selama enam tahun, ditambah dengan kehilangan karier dan pendapatan jutaan dolar wajar menjadi teladan bagaimana beliau bangkit semula mendedahkan kebenaran dan mengembalikan sinar kehidupannya.

Jelas fokus Depp agar kebenaran itu ditegakkan, bukan kerana wang saman semata-mata. Bukti-bukti dikumpulkan, hujah-hujah dan saksi-saksi dikemukakan dengan kenyataan konsisten meyakinkan juri-juri untuk membuat keputusan yang wajar.

Pada sisi lain, kebahagiaan rumah tangga itu bukanlah diukur sekadar pada kecantikan dan paras rupa mahupun banyaknya harta, sebaliknya ia terletak pada kejujuran, pelaksanaan tanggungjawab bersama dan saling mempercayai antara suami dan isteri, demi membina sebuah keluarga yang utuh.

Di pihak Heard, sudah pasti ia kecewa dengan keputusan mahkamah yang tidak berpihak kepadanya. Jika beliau masih tidak berpuas hati dengan keputusan itu, wajarlah ia membuat rayuan dan mengemukakan bukti yang lebih kukuh dan keterangan yang lebih meyakinkan.

Kenyataan Johnny Depp selepas menang kes

Ini adalah kenyataan penuh Johnny Depp di akaun Instagram beliau selepas memenangi kes saman fitnah terhadap Amber Heard.

Penulisannya ringkas, tersusun namun memberikan kesan yang mendalam dan menyuntik inspirasi untuk terus bangkit mendepani cabaran dalam kehidupan.

“Enam tahun yang lalu, kehidupan saya, kehidupan anak-anak saya, kehidupan mereka yang paling dekat dengan saya, dan juga kehidupan orang-orang yang selama bertahun-tahun telah menyokong dan percaya kepada saya telah berubah selama-lamanya. Semuanya (berubah) dalam sekelip mata.

Dakwaan palsu, sangat serius dan jenayah telah dikenakan kepada saya melalui media, yang mencetuskan serangkaian kandungan penuh kebencian yang tidak berkesudahan, walaupun tiada pertuduhan pernah dikenakan terhadap saya. Ia (dakwaan itu) telah mengembara ke seluruh dunia dua kali dalam masa nanosaat dan ia mempunyai impak seismik kepada kehidupan dan kerjaya saya.

Dan enam tahun kemudian, juri memberikan kehidupan saya kembali. Saya benar-benar merendah diri.

Keputusan saya untuk meneruskan kes ini, amat mengetahui betapa tingginya halangan undang-undang yang saya akan hadapi dan tontonan dunia yang tidak dapat dielakkan dalam hidup saya, ia hanya dibuat selepas berfikir panjang.

Sejak awal lagi, matlamat membawa kes ini adalah untuk mendedahkan kebenaran, tanpa mengira keputusannya. Bercakap benar adalah sesuatu yang saya terhutang kepada anak-anak saya dan kepada semua orang yang tetap teguh menyokong saya. Saya berasa tenang mengetahui bahawa saya akhirnya berjaya melakukannya.

Saya terharu dengan limpahan kasih sayang dan besarnya sokongan dan kebaikan dari seluruh dunia. Saya berharap usaha saya untuk memberitahu kebenaran akan membantu orang lain, lelaki atau wanita, yang mendapati diri mereka berada dalam situasi saya, dan yang menyokong mereka, tidak pernah berputus asa.

Saya juga berharap keadaan itu kini akan kembali kepada ‘tidak bersalah sehingga dibuktikan bersalah’, baik di dalam mahkamah mahupun di media.

Saya ingin menghargai kerja murni pihak hakim, juri, kakitangan mahkamah dan syerif yang telah mengorbankan masa mereka sendiri untuk sampai ke tahap ini, dan kepada pasukan peguam saya yang tekun dan tidak berbelah bahagi yang melakukan kerja yang luar biasa dalam membantu saya untuk berkongsi kebenaran.

Yang terbaik akan tiba dan lembaran baru akhirnya bermula.

Antara kata-kata Depp yang memberikan inspirasi di sini agar usahanya dapat membantu orang lain yang senasib dengannya agar tidak berputus asa dalam menegakkan kebenaran dan bangkit kembali melawan kepalsuan.

Ini sewajarnya menjadi pegangan setiap kita sepanjang masa dan dalam apa jua keadaan, memperjuangkan hak dan kebenaran demi kebaikan masa depan.

1. CNN | From ‘The Rum Diary’ to court: A timeline of Johnny Depp and Amber Heard’s relationship

2. CNN | Legal victory for Johnny Depp after he and Amber Heard found liable for defamation

3. The Guardian | Johnny Depp says he has been asked to resign from Fantastic Beasts franchise

4. Independent | Johnny Depp officially dropped from Pirates of the Caribbean, Disney producer confirms

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kebisuan negara-negara normalisasi

Bagaimana reaksi negara-negara Arab yang telah menormalisasikan hubungan dengan Israel terhadap tragedi yang berlaku di Palestin?

Wartawan akhbar di Timur Tengah, Martin Chulov mengatakan bahawa penolakan negara-negara normalisasi seperti Bahrain, UAE, Maghribi dan Sudan mengecam apa yang berlaku di wilayah-wilayah Palestin yang dijajah membuatnya berhadapan dengan konflik daripada rakyat mereka sendiri.

Laporan itu menyatakan bahawa sewaktu Israel dan Hamas mendekati perang habis-habisan, perang naratif turut meletus antara negara-negara Arab. Untuk pertama kalinya dalam banyak pertembungan antara kedua-dua musuh itu, rantau Arab berbelah bahagi mengenai siapa yang harus dipersalahkan dan apa yang harus dilakukan untuk menghentikan pertempuran yang terjadi.

Sementara negara-negara umat Islam lain seperti Iran, Turki menuduh Israel mencipta keganasan di Masjid al-Aqsa hingga mencetuskan peperangan di Gaza. Manakala negara-negara lain yang mengecam Israel pada masa lalu mengambil sikap membisu.

Tindakan relatif yang dipimpin oleh negara-negara yang menandatangani perjanjian normalisasi di bawah naungan Donald Trump dan yang menjadi pembawa Perjanjian Abraham hari ini terus menyepikan diri.

UAE, Bahrain, Sudan dan Maghribi mendapati mereka berada dalam posisi yang dipaksa untuk menyeimbangkan hubungan baru dengan Israel. Akan tetapi, warganegara mereka sendiri dengan jelas menyatakan kecaman terhadap keganasan yang Israel lakukan.

Dalam pada itu, situasi di rantau ini meramalkan bahawa tindak balas campur tangan terhadap perang menempatkan kekuatan wilayah dalam situasi yang membimbangkan rakyatnya.

Ketua Biro Persefahaman Arab-Britain, Chris Doyle mengatakan:

“Sangat mengejutkan dalam situasi yang tidak menguntungkan ini terutama UAE, mereka tidak menzahirkan sepatah pun kata kritik tentang apa yang sedang terjadi di Israel dan wilayah Palestin yang dijajah.”

“Pesanan yang dikirim daripada kepimpinan UAE bahawa kita tidak akan berganjak daripada pakatan yang ada dengan Israel, yang mereka anggap sebagai penting dalam rancangan masa depan, termasuk menghadapi Iran, Turki dan kelompok Ikhwanul Muslimin.”

Beliau berkata, ada ruang untuk mengeluarkan pernyataan yang menyokong hak-hak Palestin tanpa sokongan Hamas tetapi mereka tidak melakukannya.

Sebuah tanda pagar (#) ‘فلسطين ليست قضيتي’ (Palestin bukan tujuan saya) yang nampaknya disokong beberapa negara normalisasi, berlegar pada hujung minggu lalu di UAE, Bahrain dan Kuwait. Namun, ia tidak mempengaruhi dukungan yang meluas rakyat terhadap Palestin di akaun Twitter dan mengecam adegan keganasan di Gaza, Baitulmaqdis Timur oleh Israel.

“Kerajaan-kerajaan negara tersebut (yang telah membuat normalisasi) ini bertentangan dengan pendapat rakyat mereka,” kata Penyelidik daripada Carnegie Middle East Center, Muhannad Haji Ali.

Menurutnya lagi, mereka berusaha untuk mengikuti posisi dalam dasar luar negeri yang tidak mereka guna pada masa lalu, yang sama dengan penjajahan Israel dan dasar Israel di wilayah tersebut.

“Ini juga tentunya tidak akan memberi kesan kepada Israel, melainkan pada sekutu Arab barunya yang akan merosakkan kedudukannya.”

Dalam pada itu, Media Doyle berkata, rejim Israel tetap merasakan tekanan terhadap seruan dan kritikan masyarakat Arab walaupun dalam kalangan rakyat negara yang telah menjalinkan normalisasi.

Akhbar itu turut memberitahu bahawa tindak balas media terhadap konflik hampir tidak disiarkan di akhbar UAE, Bahrain dan Arab Saudi!

Sebelumnya, Perdana Menteri Israel, Benjamin Netanyahu mengunjungi Putera Mahkota Saudi, Mohammed bin Salman di Neom pada awal tahun ini, dan sejak itu hubungan antara kedua-dua negara semakin akrab daripada yang dibayangkan.

Bahkan tanpa langkah yang kuat menuju normalisasi, kerajaan mengguna pakai posisi menyeru solusi dua negara berdasarkan inisiatif Liga Arab, yang merupakan inisiatif Arab Saudi untuk memulakan dan langsung tidak menggunakan bahasa penentangan seperti keadaan di negara-negara kecil di wilayah tersebut.

Boleh jadi terdapat perbezaan antara kedudukan Raja Salman dan putera mahkotanya!

Semua organisasi dan agensi Pertubuhan Bangsa-Bangsa Bersatu (PBB) dan organisasi hak asasi manusia lain hampir sebulat suara mengutuk provokasi Israel dan menuntut agar berhenti mengganggu para jemaah di Masjid al-Aqsa atau demonstrasi damai di Sheikh Jarrah.

Pejabat Pesuruhjaya Tinggi PBB untuk Hak Asasi Manusia menuntut agar Israel segera menghentikan semua pemindahan keluarga di kawasan Sheikh Jarrah di Baitulmaqdis Timur.

Jurucakap Suruhanjaya, Robert Colville mengatakan bahawa perintah evakuasi (pemindahan) jika dikeluarkan dan dilaksanakan, akan melanggar kewajipan Israel berdasarkan undang-undang antarabangsa dan boleh dianggap sebagai kejahatan yang perlu ditentang.

Beliau juga turut meminta Pengarah Eksekutif UNICEF, Henrietta Fore untuk melindungi kanak-kanak dan tidak menjadi sasaran Israel.

Dalam pada itu, Perwakilan PBB untuk Perikatan Peradaban, Miguel Angel Moratinos menyatakan rasa tidak puas hati dan keprihatinannya terhadap konflik ganas yang berlaku baru-baru ini di Masjid al-Aqsa, masjid suci umat Islam.

Beliau turut meminta agar menghormati kesucian tempat keagamaan dan hak para jemaah untuk melaksanakan upacara tradisi keagamaan mereka dengan aman serta selamat tanpa rasa takut atau ugutan.

Dalam satu kenyataan, United Nations Relief and Works Agency (UNRWA) merayu agar Israel menghentikan pembunuhan terhadap kanak-kanak di Palestin.

Sementara itu, pakar-pakar hak asasi manusia menyatakan keprihatinan besar atas tindakan agresif Israel terhadap protes di Jerusalem, dan meminta Israel agar segera mengakhiri ancamannya untuk mengusir ratusan keluarga Palestin daripada kediaman mereka yang dilindungi secara sah.

Pernyataan itu ditandatangani oleh Pelapor Khas mengenai situasi hak asasi manusia di wilayah Palestin yang diduduki sejak 1967, Michael Link dan pelapor khas mengenai perumahan, Balakrishnan Rajagopal.

“Memulihkan ketenangan di Baitulmaqdis adalah penting tetapi mewujudkan syarat untuk mencapai keadilan dan kesaksamaan di kota itu lebih utama.”

Dalam pada itu, apa yang uniknya di Istanbul, beberapa organisasi masyarakat Turki mengadakan demonstrasi tunjuk perasaan dengan kereta bertemakan The Jerusalem Caravan bagi mengecam pencerobohan Israel baru-baru ini di wilayah Palestin. Saksikan di (https://fb.com/watch/arabpostonline/).

Para penunjuk perasaan membawa bendera Turki dan Palestin ketika mereka melalui bandar, mengutuk kejahatan penjajahan Israel terhadap rakyat Palestin, di tengah-tengah interaksi dan sokongan orang ramai yang melalui jalan konvoi itu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keganasan: Wujudkan sokongan sosial terhadap wanita

Seringkali persekitaran kita didedahkan mengenai isu yang bertentangan dengan sifat fitrah manusia yang sukakan kebaikan, antaranya keganasan terhadap wanita.

Perilaku yang ‘tidak sihat’ itu menjadikan suasana tidak ceria serta mendatangkan pelbagai kesan yang negatif dan berpanjangan kepada mangsa yang terlibat.

Apabila keadaan itu terjadi, masyarakat perlu menjalankan sikap peduli dan mengambil tindakan yang sewajarnya. Namun, sejauh mana ia dapat ditangani dengan sebaiknya? Ini kerana lebih ramai yang mengambil sikap berdiam diri daripada mendapatkan pembelaan yang sewajarnya.

Sebagaimana kata Ketua Wanita IKRAM, Ustazah Sallawahiu Mohd Salleh ketika merasmikan Program Webinar ‘Wanita Disayangi Bukan Dikasari’ pada 5 Disember baru-baru ini:

“Apabila wanita yang diiktiraf kedudukannya dizalimi, dikasari dan dipandang hina, bermakna kita bakal merosakkan sebahagian besar masyarakat yang akan melahirkan generasi buat negara.”

Sedarkah kita dengan isu ini? Wanita disayangi bukan dikasari. Barangkali sebelum ini kita tidak merasa terpanggil untuk menjadi pembela atau penyelamat kepada situasi yang terjadi. Namun, seharusnya setiap kita lebih peka dengan keadaan ini untuk hari-hari yang akan datang dan seterusnya.

Menjadi peranan kita untuk sentiasa mengharmonikan persekitaran tanpa berlakunya jenayah ini terhadap wanita. Memang ia akan berterusan terjadi apabila sikap mangsa dan masyarakat yang tidak kisah dengan situasi ini.

Berdasarkan statistik Polis Diraja Malaysia (PDRM) sehingga 2014, sebanyak 2,874 kes keganasan rumah tangga telah dilaporkan, sebanyak 4,123 kes berlaku pada tahun 2013 dan sebanyak 3,488 kes dilaporkan pada tahun sebelumnya.

Bagi tempoh tersebut, purata kes keganasan rumah tangga yang mangsanya adalah wanita adalah sebanyak 3,103 pada 2015. Manakala,  ketika pandemik COVID-19, kes keganasan kepada golongan ini dari Mac 2020 hingga kini dilaporkan semakin meningkat angkanya.

Keganasan terhadap wanita adalah istilah yang umumnya digunakan untuk merujuk kepada tindakan kekerasan yang dilakukan secara sengaja atau dirancang terhadap wanita dan ia merupakan salah satu pelanggaran hak asasi manusia yang paling meluas dan berterusan dilakukan dalam masyarakat.

Walaupun kejadian keganasan ini berbeza-beza dari masa ke masa, bahkan hari ini berlainan antara masyarakat. Keganasan ini sering dilihat sebagai mekanisme untuk menundukkan wanita, baik dalam masyarakat mahupun dalam hubungan peribadi.

Keganasan ini mungkin timbul daripada perasaan berhak, berkuasa atau misogini yang mana ia merupakan salah satu bentuk ekstrem daripada sudut ideologi seksis. Secara spesifiknya, ia menyatakan kebencian yang dahsyat kepada wanita baik secara individu mahupun kelompok, atau sikap yang sama terhadap pelaku, terutamanya wanita.

Deklarasi Pertubuhan Bangsa-Bangsa Bersatu (PBB) mengenai Penghapusan Keganasan Terhadap Wanita menyatakan bahawa keganasan terhadap wanita adalah manifestasi daripada hubungan kekuasaan yang tidak setara antara lelaki dan wanita dan keganasan terhadap wanita adalah salah satu mekanisme sosial kritikal yang mana wanita terpaksa tunduk dengan kehendak lelaki dengan cara yang tidak sepatutnya.

Mantan Setiausaha Agung PBB, Kofi Annan menyatakan dalam laporan yang diterbitkan pada tahun 2006 di laman web UNIFEM:

“Keganasan terhadap wanita dan gadis adalah masalah perkadaran pandemik. Sekurang-kurangnya satu daripada tiga wanita di seluruh dunia telah dipukul, dipaksa melakukan hubungan seks atau didera selama hidupnya dengan pendera yang biasanya dikenali oleh mereka.”

Manakala PBB mendefinisikan keganasan terhadap wanita sebagai setiap serangan terhadap wanita yang menyebabkan bahaya fizikal, seksual atau psikologi kepada wanita, dan juga termasuk ancaman serangan, tekanan atau perampasan kebebasan sewenang-wenangnya, ia berlaku dalam konteks kehidupan manusia.

Deklarasi Antarabangsa Menentang Segala Bentuk Keganasan Terhadap Wanita yang dikeluarkan pada tahun 1993 juga menyatakan bahawa “Keganasan ini mungkin dilakukan oleh penyerang daripada kedua-dua jantina, ahli keluarga atau yang berdekatan dengan mereka sendiri.”

Berikutan itu, kerajaan dan pertubuhan bukan kerajaan (NGO) di seluruh dunia berusaha untuk memerangi keganasan terhadap wanita melalui pelbagai program, termasuk resolusi PBB yang menetapkan 25 November setiap tahun sebagai Hari Antarabangsa Untuk Penghapusan Keganasan Terhadap Wanita.

Sejarah keganasan terhadap wanita tetap sukar didapati dalam literatur ilmiah kerana fakta bahawa banyak jenis keganasan ini khususnya rogol, serangan seksual dan keganasan rumah tangga tidak didedahkan sepenuhnya, yang mana sering disebabkan oleh norma sosial, pantang larang, stigma dan sifat sensitif mengenai isu ini.

Selain itu, diakui secara meluas bahawa kekurangan data yang boleh dipercayai dan berterusan hingga kini adalah halangan untuk membina gambaran yang jelas mengenai keganasan terhadap wanita.

Walaupun sejarah kekerasan terhadap wanita sukar didapati, jelas bahawa banyak keganasan telah diterima, ditoleransi dan diakui secara sah. Sebagai contoh, undang-undang Rom memberi lelaki hak untuk mendisiplinkan isteri mereka, walaupun perbuatan itu sampai kepada tahap kematian.

Begitu juga sejarah keganasan terhadap wanita berkait rapat dengan pandangan sejarah wanita sebagai ‘harta benda dan peranan mereka’ dalam kehidupan. Penjelasan mengenai patriarki, susunan dunia keseluruhan, atau status quo yang mana wujudnya ketidakseimbangan gender, menerangkan skop dan sejarah keganasan terhadap wanita.

Deklarasi PBB Mengenai Penghapusan Keganasan Terhadap Wanita pada tahun 1993 menyatakan bahawa keganasan terhadap wanita adalah manifestasi daripada hubungan kekuasaan yang tidak setara antara lelaki dan wanita yang telah menyebabkan dominasi dan diskriminasi terhadap wanita oleh lelaki dan menghalang kemajuan wanita sepenuhnya.

Deklarasi itu juga menyebut bahawa keganasan terhadap wanita adalah salah satu daripada mekanisme sosial yang kritis yang mana golongan ini dipaksa untuk melakukan sesuatu berbanding lelaki.

Menurut laporan PBB, “Tidak ada wilayah di dunia, negara atau budaya yang menjamin perlindungan penuh bagi wanita daripada keganasan.” Pelbagai jenis keganasan terhadap wanita jelas dilakukan di kawasan-kawasan tertentu di dunia, walaupun di negara-negara membangun.

Tentunya tidak, kerana pada lingkungan kita ada wanita. Ibu yang melahirkan, isteri yang setia menerima akad dan ‘anugerah terindah’ yang dikurniakan Allah (anak), juga adalah wanita. Maka, ia tidak boleh dipandang remeh apalagi tidak mengambil sikap peduli.

Realitinya, ketika keganasan terhadap wanita itu berlaku, ia memberi kesan yang sangat mendalam terutamanya dari segi mental dan fizikal hingga menyebabkan pelbagai perkara yang di luar jangka terjadi.

Justeru, usaha yang bersungguh-sungguh perlu dilakukan bagi meningkatkan kesedaran masyarakat khususnya wanita terhadap tanggungjawab dalam menangani isu kegansan terhadap diri mereka.

Masyarakat juga perlu mewujudkan sokongan sosial terutama dalam aspek pencegahan, perlindungan dan pemulihan kerana ia memakan waktu untuk mangsa pulih dan kembali kepada dirinya yang asal.

Ia bukan sesuatu yang mudah untuk dilaksanakan, namun ia perlu digerakkan bagi mencegah serta menyelamatkan mereka yang mengalami situasi tersebut.

Sebenarnya pelbagai cara, solusi dan sokongan bagi mereka yang mengalami tragedi ini antaranya mengetahui akta berkaitan isu keselamatan wanita yang merangkumi hak kepada si mangsa, begitu juga ke mana tempat perlu diadukan serta untuk mendapatkan perlindungan sementara.

Oleh itu, tambahkan ilmu dengan menonton Webinar ‘Wanita Disayangi Bukan Dikasari’ di pautan http://y2u.be/PULyVFT4WqE yang mengupas mengenai isu keganasan terhadap wanita daripada pelbagai perspektif dan cara menanganinya.

Saranan ini diberikan kepada semua agar kita dapat bersama-sama mencegah daripada berlakunya tragedi yang tidak diingini ini dalam lingkungan dan persekitaran kita. Sebelum ia membarah, adalah lebih baik ia dicegah, dirawat dan diperbaiki bersama-sama.

1. Webinar ‘Wanita Disayangi Bukan Dikasari’ (http://y2u.be/PULyVFT4WqE)

2. Membanteras keganasan terhadap wanita : Tuan Muhammad Hussein Fadlallah

3. Keganasan rumah tangga terhadap wanita adalah kehancuran struktur sosial : Wafa Al-Aradi dan Maha Ghanem

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sepuluh muka surat ayat-Nya

“Cikgu, saya baca yang ni ya. PKP hari tu saya dah khatam.” kata Arif kepadaku. Juz yang dibaca sekarang ialah Juz 23. Memang laju untuk murid berumur 9 tahun sepertinya.

“Wah, banyaknya Arif dah baca. Setiap hari Arif mengaji ya?”

“Ya cikgu, setiap hari ibu cakap mesti mengaji 10 muka surat.”

“Bagusnya Arif. Kalau Arif tak mengaji macam mana? Ibu marah tak?”

“Ibu tak marah. Tapi ibu cakap sebelum tidur tu mesti habiskan juga 10 muka surat.”

“Ibu pun rajin mengaji ya di rumah?” Cikgu cuba meneka.

“Ya cikgu, kalau ibu pula mesti mengaji 20 muka surat setiap hari.”

Ibu Arif bukan seorang Ustazah, bukan juga seorang cikgu. Dia bekerja di sebuah kilang.

“Selalunya petang lepas balik kerja, ibu akan duduk mengaji di bilik. Kalau tak habis, sambung malam selepas isyak.”

Patutlah bacaan Arif lancar sahaja. Al-Quran tu dah jadi ‘makanan’ dia, setiap hari wajib mengaji 10 muka surat.

Dan yang paling mengagumkan, ibu Arif tidak perlu marah-marah, tidak perlu jerit cubit, tidak perlu jegil dan pukul. Arif sedia tahu yang setiap hari dia perlu habiskan 10 muka surat al-Quran.

Ibunya hanya menjadi model yang terbaik untuk anaknya. Sebelum menyuruh anaknya mengaji 10 muka surat, diwajibkan dirinya mengaji 20 muka surat al-Quran.

Terkadang kita hanya tahu mengarah-arah dan marah. Anak perlu begitu, begitu dan begini.

Tapi kita terlupa yang matanya lebih laju menangkap apa yang dipandang berbanding mendengar apa yang didendang.

Suruh anak rajin solat, kita pun solat di akhir-akhir waktu. Suruh anak rajin membaca, kita pun setahun sekali memegang buku.

Suruh anak hormat orang tua, kita pun terkadang terkeluar bahasa makian tidak sedap telinga.

Kita tidak perasan anak sentiasa memandang pada ‘cermin’ kita.

Kita tahu kita bukan yang terbaik, tetapi biarlah banyak perkara baik-baik yang anak belajar daripada kita. Mahu anak yang soleh dan solehah, biar kita usaha jadi soleh dan solehah dahulu.

Siti Rabi’atul Adawiyah S. Mohsain ialah seorang pendidik yang berasal dari Melaka. Beliau mula menceburi bidang penulisan sejak tahun 2019 dan telah menulis dalam beberapa buah buku antologi puisi dan cerpen.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tabung Cermin Mata Percuma Pelajar B40 Dilancarkan

KUALA LUMPUR – Mendukung kempen meningkatkan kesedaran tentang kepentingan penjagaan kesihatan mata dalam kalangan individu, keluarga dan komuniti, Yayasan Ikram Malaysia mengambil inisiatif melancarkan tabung dana Program Cermin Mata Percuma (CMP).

Program dengan slogan kata ‘They See, They Learn’ ini memberi cermin mata percuma kepada pelajar sekolah daripada kalangan pelajar luar bandar dan golongan B40 yang kurang berkemampuan yang mempunyai masalah penglihatan.

‘Love Your Eyes’ iaitu ‘Sayangi Mata Anda’ adalah tema untuk sambutan Hari Penglihatan Sedunia tahun ini.

Ia menekankan unsur 4P dalam penjagaan kesihatan mata untuk mencegah kebutaan iaitu Prevent (Cegah), Protect (Lindung), Preserve (Pelihara) dan Prioritise (Keutamaan).

Berdasarkan Banci Mata Kebangsaan 2014, prevalens kebutaan di Malaysia adalah 1.2 peratus daripada populasi negara dan antara punca utama kebutaan di Malaysia adalah katarak (58.6%), diabetik retinopati (10.4%) dan glaukoma (6.6%).

Manakala, penyebab utama penglihatan terhad adalah katarak (68%) dan rabun penglihatan yang tidak dirawat (14%). Walau bagaimanapun, hampir 80 peratus penyebab utama kebutaan boleh dirawat dan dicegah.

Rakyat Malaysia boleh menyumbang kepada program CMP ini melalui https://www.billplz.com/cmp atau terus salurkan ke akaun Yayasan Ikram Malaysia (Maybank Islamic 5621 4240 4402) dengan rujukan ‘CMP.


Pendidik, merdekakan fikiranmu!

Sudah terang lagi bersuluh bahawa sistem pendidikan kerap bertukar apabila bertukarnya menteri. Adakah ini eksperimen kepada seorang pendidik? Maka, nyatalah di sini bahawa ditelan mati emak, diluah mati bapa.

Jika kita ingin menyenaraikan tugas seorang pendidik pada hari ini, adakah tugas pendidik itu hanya mengajar dan menyampaikan ilmu kepada anak bangsa?

Pendidik perlu menyampaikan sesuatu ilmu di dalam kelas ataupun di luar bilik darjah dalam aspek kurikulum dan kokurikulum. Justeru, adakah sekadar menyampaikan ilmu?

Apabila satu sistem sudah difahami, sistem lain pula harus difahami lagi. Tertanya hati pendidik, agaknya sampai bila sistem yang lebih demokrasi dan mesra pendidikan seperti negara maju yang lain akan diaplikasikan sekiranya eksperimen pendidikan sentiasa ada. Bilakah polemik ini akan berakhir?

Secara izharnya, pendidik pada hari ini harus tabah dan berlapang dada demi amanah dan tanggungjawab yang dipikul demi anak bangsa Malaysia.

Ayuh kita mengimbau kisah Sains dan Matematik dalam bahasa Inggeris yang tidak bertahan lama. Pertukaran PMR menjadi PT3 dan SPM pada tahun 2021 akan ada perubahan format kertas SPM kerana perubahan Kurikulum Bersepadu Sekolah Menengah (KBSM) kepada Kurikulum Standard Sekolah Menengah (KSSM).

Sesungguhnya pelaksanaan KSSM ini bagi merealisasikan agenda Gelombang Kedua, Pelan Pembangunan Malaysia (PPPM) 2016 hingga 2020. Oleh itu, KSSM dilaksanakan secara berperingkat bermula pada tahun 2017 ketika pelajar di Tingkatan Satu.

“Ini tak boleh. Itu tak boleh. Apa yang boleh aku buat? Lantaklah. Asalkan aku masuk mengajar!” Keluhan ini ada di sudut hati seorang pendidik kerana pendidik hanya manusia biasa.

“Belajar online ni untunglah cikgu, makan gaji buta. Baik suruh cikgu jadi frontliner jaga itu ini daripada makan gaji buta duduk di rumah.” Keluhan ini akan ada untuk manusia yang hasad dengki.

Mungkin mereka tidak mengerti betapa besarnya pengorbanan seorang pendidik. Musim COVID-19 yang masih belum reda ini, semakin bertambah tugas guru apabila terpaksa bekerja dari rumah.

Mereka terpaksa menyiapkan bahan untuk mengajar kelas online di samping tugas-tugas lain apabila berada di rumah. Adakah mereka perlu mengeluh andai itu amanah daripada Tuhan? Mungkin ada ganjaran pahala menanti pada hari perhitungan.

“Bebanmu akan semakin berat. Jiwamu harus kuat. Tetapi aku percaya langkahmu akan berjaya. Kuatkan peribadimu…” Itulah pesanan Hamka.

Hamka mengajak para pendidik supaya ingat kembali niat di hati ketika mengorak langkah untuk menjadi seorang pendidik. Dugaan dan cabaran itu akan tetap ada dalam menempuhi pancaroba kehidupan di bumi persinggahan.

Apabila sedih dan kecewa, janganlah cepat putus asa. Jadikan Allah sebagai matlamat dalam mendidik agar setiap masalah dapat diatasi dengan baik. Ingat! Jangan sesekali menyerahkan hidup kepada cabaran sekeliling.

Duhai pendidik, merdekakan masalahmu daripada pemikiran negatif agar dirimu berasa bahagia dengan amanah dan tanggungjawab ini.

Nadia RawiGuru SMI Aman, Kota Bharu

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sampai bila institusi zakat mahu dikecam?

Setiap tahun, ada sahaja pihak yang ingin menghentam agensi zakat dan baitulmal yang ada di Malaysia.

Baru-baru ini, masih hangat di media sosial, apabila seorang wanita merintih dan menghentam pusat zakat kononnya permohonan beliau tidak dilayan dengan sebetulnya.

Bukan sahaja netizen malah pernah juga suatu ketika dahulu, seorang agamawan menghentam agensi zakat tanpa segan silu dan usul periksa.

Malah kemunculan media sosial turut merancakkan lagi perdebatan dan perbahasan dalam kalangan netizen mengenai fungsi agensi zakat di negara kita.

Apa kesannya? Lembaga zakat mula dibenci dan persepsi buruk mula timbul dalam kalangan orang awam terhadap agensi zakat.

Perkara ini turut diakui dalam sebuah laporan berita oleh Astro Awani pada tahun 2016 yang menyatakan orang awam lebih memilih untuk membayar zakat terus kepada asnaf berbanding kepada agensi zakat ekoran hilangnya kepercayaan orang awam kepada agensi zakat yang sedia ada.

Penulis sendiri apabila melakukan sedikit pembacaan mengenai isu-isu yang melibatkan zakat, mendapati begitu banyak kes ‘rayuan’ dan ‘rintihan’ yang dimuatkan di media sosial mengenai agensi zakat adalah palsu dan tidak berasas.

Apabila wartawan melakukan siasatan dan menghubungi pusat zakat yang berkaitan, barulah muncul fakta-fakta yang tepat mengenai bantuan yang diberikan. Apa tujuan tuduhan-tuduhan palsu ini dilakukan? Wallahu a’lam.

Oleh itu, kita sebagai orang awam, bersikap adillah terhadap agensi zakat dan baitulmal yang ada di negara kita. Allah berfirman dalam Surah al-Hujurat ayat 6:

“Wahai orang beriman, jika datang kepada kamu orang yang fasik membawa berita, maka periksalah dengan teliti agar kamu tidak menimpakan suatu musibah kepada suatu kaum dengan tidak mengetahui, maka jadilah kamu menyesal atas perbuatanmu itu.”

Penulis sendiri apabila melihat video oleh wanita tersebut, sentiasa menahan diri daripada memberikan sebarang komen, kerana penulis tahu, agensi zakat dan baitulmal pasti ada penjelasannya yang tersendiri.

Sebelum memberi sebarang komen, berhati-hatilah kerana tanpa kita sedari, ia mungkin menjadi saham dosa buat kita di akhirat kelak. Nauzubillah.

Ada juga pihak yang menyatakan prosedur yang diperlukan untuk memohon zakat adalah sangat ‘leceh’ dan sukar. Namun, orang awam perlu tahu, prosedur ini dilakukan untuk mengelakkan penipuan berlaku.

Menurut laporan Berita Harian pada tahun 2015, sebanyak 4,000 penerima zakat di Selangor dikesan sebagai ‘tidak asli.’

Malah yang terbaru, menurut laporan Sinar Harian pada tahun 2020, seorang wanita sanggup menipu anaknya dijangkiti virus Covid-19 untuk mendapatkan bantuan zakat.

Sudah pasti kita mahu wang zakat yang kita amanahkan kepada agensi zakat diuruskan dengan betul dan sampai kepada sasarannya.

Kita selalu marah apabila masyarakat dunia terutamanya Barat yang selalu memberikan representasi yang buruk kepada Islam.

Namun, tanpa kita sedari, masyarakat Islam sendiri yang memberikan representasi  buruk kepada Islam dengan mengkritik secara semberono kepada agensi zakat dan baitulmal.

Tidak malukah kita dengan masyarakat bukan Islam? Sekali lagi, bersikap adil dan berhati-hatilah sebelum mengeluarkan sebarang komen.

Buat agensi zakat dan baitulmal yang ada di Malaysia, teruskan berkhidmat untuk umat Islam dan negara. Buatlah yang terbaik dengan amanah yang diberikan.

Teruskan mencari asnaf yang susah dan bantulah mereka untuk bersama-sama memperjuangkan nasib umat Islam di negara kita.

Jika ada teguran yang membina, jangan cepat melatah. Ambillah teguran itu dengan positif dan perbaiki prestasi kerja anda. Semoga Allah sentiasa merahmati umat Islam di Malaysia.

Dr Muhammad Raqib Mohd Sofian
Pensyarah Kanan
Program Komunikasi
Fakulti Kepimpinan & Pengurusan
Universiti Sains Islam Malaysia (USIM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemiskinan Antara Punca Utama Keciciran Pelajar Sekolah

KUALA LUMPUR – Kemiskinan adalah antara punca utama keciciran pelajar, terutamanya di sekolah menengah, kata Timbalan Menteri Pendidikan, Lim Hui Ying.

Beliau berkata, Kementerian Pendidikan (KPM) mendapati terdapat pelajar yang tidak hadir ke sekolah untuk bekerja demi menanggung ekonomi dan kos sara hidup keluarga mereka.

“Ini adalah satu masalah sosial yang perlu kita tangani dan cari jalan bagaimana untuk menghadapinya,” katanya pada sesi soal jawab di Dewan Rakyat, hari ini.

Beliau menjawab soalan tambahan Muhammad Ismi Mat Taib (PN-Parit) mengenai adakah kemiskinan menjadi punca keciciran pelajar dan apakah inisiatif kementerian untuk menanganinya.

Lim berkata, antara langkah yang sedang diusahakan KPM adalah untuk mewajibkan semua pelajar untuk menghabiskan 11 tahun persekolahan iaitu bermula Tahun 1, di sekolah rendah hingga Tingkatan 5, di sekolah menengah.

Ketika menjawab soalan asal yang dikemukakan oleh Muhammad Ismi berkenaan inisiatif KPM untuk membantu pelajar tercicir akibat kemiskinan, Lim berkata, KPM telah memperluaskan pelaksanaan Sekolah Komprehensif 9 (K9) dari 12 buah sedia ada kepada 17 sekolah.

“Matlamat utama sekolah K9 diwujudkan bagi menangani isu keciciran di kawasan pedalaman, terutamanya bagi murid menghadapi kesukaran untuk meneruskan pendidikan ke peringkat menengah atas faktor lokasi ke sekolah menengah yang jauh, bentuk muka bumi mencabar dan sosioekonomi keluarga,” katanya.

Beliau berkata, konsep itu turut diperluaskan menjadi Sekolah Komprehensif 11 (K11) bagi memberi akses pendidikan yang lebih menyeluruh kepada pelajar bermula Tahun 1 hingga Tingkatan 5.

“Konsep K11 ini juga dijangka mampu mengurangkan kadar keciciran transisi murid daripada Tingkatan 3 ke Tingkatan 4 atau transisi peringkat pengajian menengah rendah ke menengah atas,” katanya.

Selain itu, Lim berkata, KPM juga menyediakan sebanyak 18 jenis bantuan persekolahan untuk murid daripada keluarga berpendapatan rendah atau miskin antaranya Biasiswa Kecil Persekutuan, Rancangan Makanan Tambahan, Kumpulan Wang Amanah Pelajar Miskin, Bantuan Awal Persekolahan, dan Bantuan Pakaian Seragam Badan Beruniform.

“Pelbagai bantuan seperti pinjaman buku teks serta khidmat guru bimbingan dan kaunseling, dan guru pemulihan turut disediakan bagi menyokong minat murid untuk meneruskan persekolahan,” katanya.


Tragedi Tanah Runtuh Beri Kesan Mendalam Buat Anggota SAR

BATANG KALI – Operasi mencari dan menyelamat (SAR) tragedi tanah runtuh di tapak perkhemahan Father’s Organic Farm, di sini yang berakhir pada Ahad, meninggalkan kesan mendalam kepada anggota-anggota penyelamat.

Ketua Zon Hulu Selangor Jabatan Bomba dan Penyelamat Malaysia (JBPM), Ahmadi Muhamad Hasan berkata, selain fizikal, emosi anggota juga terkesan sepanjang sembilan hari operasi SAR berlangsung.

Mengimbas kembali usaha mengesan mangsa tragedi itu, beliau berkata, faktor tanah lembut dan cuaca hujan menyukarkan pergerakan dan menuntut kudrat anggota penyelamat.

“Tidak dapat dinafikan emosi pasukan di ground zero juga kadangkala terjejas terutamanya apabila gagal menemukan mangsa atau petunjuk baharu keberadaan mangsa di bawah runtuhan tanah,” katanya kepada Bernama di Pos Kawasan Tempat Kejadian di sini.

Ahmadi berkata, pasukan penyelamat diberikan terapi minda dan kata-kata semangat bertujuan memulihkan kembali motivasi bagi meneruskan kerja-kerja pencarian mangsa.

Meskipun dengan penemuan mayat empat sekeluarga yang merupakan korban ke-27, ke-28, ke-29 dan ke-30 pada hari ketujuh pencarian, beliau berkata operasi SAR terus berdepan kesukaran.

“Hendak mencari hanya seorang lagi mangsa dalam kawasan yang sangat luas iaitu hampir 15 ekar (6.07 hektar) sangat sukar,” katanya.

Ahmadi berkata, selain kerja pengorekan dan penggalian melibatkan jengkaut, anggota penyelamat bersama anjing pengesan perlu membuat pencarian di kawasan sama berkali-kali bagi mengesan mangsa.

“Syukur Alhamdulillah akhirnya sekitar 4.50 petang semalam (Sabtu), kita berjaya menemukan mayat terakhir. Sebagai pasukan penyelamat, apabila jumpa mangsa, itulah ubat paling mujarab untuk hilangkan segala kepenatan kami,” katanya.

Terdahulu, Ketua Polis Negara Tan Sri Acryl Sani Abdullah Sani secara rasmi menamatkan operasi SAR mangsa tragedi tanah runtuh itu 12 tengah hari Ahad, setelah pihaknya mengesahkan tiada lagi mangsa yang terlibat atau hilang dalam kejadian itu.

Dalam kejadian awal pagi 16 Disember lepas, seramai 92 mangsa terlibat dengan 61 daripadanya terselamat, manakala 31 terkorban. Daripada angka korban itu, 18 ialah individu dewasa dan 13 kanak-kanak termasuk seorang bayi berumur setahun.

Secara keseluruhan, 20 mayat ditemukan di sektor A (hill view), satu di sektor B (farm view) dan 10 lagi di sektor C (river side).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kit sambut Ramadan, muat turun sekarang!

SERI KEMBANGAN – Pertubuhan IKRAM Malaysia (IKRAM) buat julung kalinya memperkenalkan Kit Rai Ramadan yang boleh dimuat turun untuk kegunaan umat Islam sempena Kempen Ramadan 1443H.

Pengerusi Jawatankuasa Komunikasi Strategik dan Multimedia IKRAM, Dr Wardah Mustafa Din berkata, kit tersebut mengandungi senarai sasaran amal sepanjang Ramadan dan tilawah al-Quran.

“Lebih menarik, kit ini juga menyediakan rekaan grafik berbentuk ‘pelita’ (Mutabaah Lantern) bagi anak-anak meraikan Ramadan yang mana ia boleh dicetak, digunting, digam dan dipasang sendiri,” jelasnya.

Kit tersebut boleh dimuat turun satu persatu atau keseluruhan di pautan berikut:

Menurut beliau, sempena Kempen Ramadan 1443H, IKRAM turut merancang pelbagai program menarik untuk seisi keluarga.

“Kita juga ada video tazkirah 5 Minit Je Ramadan, poster infografik Ramadan dan artikel-artikel berkaitan Ramadan, di samping rancangan video On Tak On, Jom Sembang dan Hacks versi Ramadan di saluran TV IKRAM,” ujar Dr Wardah.

Dalam pada itu, Ketua Jabatan Komunikasi Strategik dan Multimedia IKRAM, Siti Hamisah Manan berkata, beliau mengharapkan agar umat Islam dapat memanfaatkan semua kandungan yang dihidangkan IKRAM bagi memakmurkan Ramadan dengan lebih bermakna.

“Ini sesuai dengan tema kami iaitu Mendidik Jiwa, Menyebar Rahmah.”

“Kami sasarkan kandungan-kandungan yang disediakan IKRAM dapat mendidik jiwa pembaca dan penonton, seterusnya disebarkan kebaikannya kepada semua, insya-Allah,” tambahnya.

Mewakili Pertubuhan IKRAM Malaysia, Dr Wardah turut mendoakan agar Ramadan yang disambut kali memberikan semangat kepada umat Islam di Malaysia terutamanya untuk bangkit kembali setelah menghadapi pelbagai kekangan akibat Covid-19 dan musibah banjir.

“Selamat menyambut Ramadan kepada umat Islam di Malaysia dan di mana sahaja mereka berada. Semoga Ramadan ini memberikan sinar harapan dan kekuatan kepada kita untuk bangkit kembali dan menyumbang tenaga demi kemakmuran negara.”

Untuk maklumat lanjut berkaitan IKRAM dan media sosialnya, sila layari pautan https://linktr.ee/ikrammalaysia.


BANTERAS 2021: Nyahkan rasuah!

Lebih 1,500 orang murid dari seluruh negara telah menyertai pertandingan ini dan seramai 21 orang finalis pertandingan poster dan 10 finalis pertandingan komik telah diumumkan penerima hadiah 5 Terbaik pada 16 April lalu dalam sesi Majlis Pengumuman Pemenang Pertandingan Melukis Poster Dan Komik Sempena Kempen Banteras Dan Tolak Rasuah 2021 secara maya di FB Ikram-Musleh.

“Saya kira ia berjaya untuk mencungkil bakat-bakat pelukis poster dan komik yang telah menghasilkan hasilan yang baik yang boleh membantu, melonjakkan Kempen Anti Rasuah di seluruh negara,” kata Timbalan Presiden IKRAM, Haji Badlishah Sham Baharin ketika ucapan perasmiannya.

Beliau turut mengucapkan tahniah kepada semua pemenang, melukis poster dan komik, dan mendoakan kejayaan serta kemenangan anda ini dapat melonjakkan bakat dalam bidang melukis poster dan komik ini.

“Kempen antirasuah ini diadakan bertujuan hendak membanteras gejala rasuah yang telah menular dalam masyarakat dan juga negara.”

Beliau berkata, rasuah ini telah menjadi virus hingga menjadi pandemik dalam masyarakat dan negara yang mana ia telah menjadi budaya, dan seolah-olah ia juga menjadi sesuatu yang tidak diendahkan lagi oleh masyarakat dan negara.

“Sedangkan rasuah ini adalah suatu, perkara maksiat, jijik yang mana boleh meruntuhkan negara di masa hadapan,” ujarnya.

Menurutnya, kempen bulan antirasuah ini sebenarnya adalah untuk memastikan atau untuk menyahkan gejala ini daripada terus menular dalam masyarakat dan juga negara.

“Kita amat yakin jika kempen ini dapat dilakukan dengan baik, ia akan menjadi gerakan sosial yang boleh membawa kepada perubahan nilai dalam masyarakat dan negara.”

Dalam pada itu, kempen ini bukanlah sekadar kempen sahaja tetapi ia bertujuan untuk mereformasikan nilai moral dan karakter masyarakat dan negara.

“Kita berharap dengan kempen seperti ini, satu sistem nilai luhur dan murni, berdasarkan kepada pegangan agama dapat membentuk, mencorakkan masyarakat dan negara.

“Seterusnya, sistem nilai yang berasaskan kepada kejujuran, integriti dan juga akhlak yang mulia serta bencikan rasuah ini dapat membentuk masyarakat yang baik, berakhlak mulia dan menjadi suatu contoh yang baik kepada dunia,” jelasnya, seterusnya melancarkan majlis tersebut.

Berikut adalah keputusan tiga pemenang utama bagi setiap kategori dalam Pertandingan Melukis Poster dan Komik Banteras dan Tolak Rasuah 2021:

Tempat pertama: Aniqah Annuar (SMK TPDP Hajjah Normah)

Tempat kedua: Nurdini Hamnah Mohammad Nazren (SM Sains Sembrong)

Tempat ketiga: Muhammad Aryf Ryhan Mohd (SMK Seri Saujana)

Tempat pertama: Jacinda Liu Zhi Ying (SJKC North, Miri)

Tempat kedua: Aisyah Mohd Sharul (SK Perempuan Jalan Yahya Awal, JB)

Tempat ketiga: Mark Ivan Undie Anak Willie (SJKC Yok Ming, Sarawak)

Tempat pertama: Qaseh Ainur Najwa Mohd Suffian (SK Brickfields 1, KL)

Tempat kedua: Danillan A/L Elangovan (SK Alam Damai, Cheras)

Tempat ketiga: Nur Sumayyah Noor Azhar (SRI Al-Amin Keramat, KL)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rahmahlah dalam berdakwah

Saya pernah mendengar seorang penceramah berkata, “Orang yang hina Allah dan Rasul, cop di mukanya sebagai kafir. Gantungkan namanya di masjid dan surau. Apabila dia mati, jangan solatkan dia dan jangan tanam di tanah perkuburan orang Islam!”

Allahu…adakah begitu mudah? Tanpa proses perbicaraan dan penghakiman yang saksama, dia terus dikeluarkan daripada senarai orang Islam?

Adakah itu satu kejayaan kepada dakwah apabila kita dengan segala senang hati dapat mengenyahkan orang yang berdosa daripada agama yang mulia ini dan menambahkan bilangan ahli neraka bersama iblis serta kuncu-kuncunya?

Allah Taala mengutus Rasul-Nya untuk membimbing hamba-Nya ke syurga, bukan untuk menjadikan mereka penghuni neraka. Memang benar Rasul Sallallahualaihiwasallam diutus membawa khabar gembira dengan balasan syurga (basyir) dan memberi peringatan akan seksa neraka (nadzir).

Jika kita perhatikan, kebanyakan ayat mendahulukan basyir daripada nadzir sebagaimana tertera dalam ayat-ayat berikut:

“Sesungguhnya Kami telah mengutuskan engkau (wahai Muhammad) dengan kebenaran, (serta menjadi) pembawa khabar gembira (kepada orang-orang yang beriman) dan pembawa amaran (kepada orang-orang yang ingkar)…” (Al-Baqarah: 119 )

“Dan tiadalah Kami mengutusmu (wahai Muhammad) melainkan untuk umat manusia seluruhnya, sebagai Rasul pembawa berita gembira (kepada orang-orang yang beriman), dan pemberi amaran (kepada orang-orang yang ingkar)…” (Saba’: 28)

“Sesungguhnya Kami mengutusmu dengan (agama) yang benar, sebagai pembawa berita gembira (kepada orang-orang yang beriman) dan pemberi amaran (kepada orang-orang yang ingkar)…” (Faatir: 24)

Justeru, kita melihat Rasulullah Sallallahualaihiwasallam selalu mempamerkan sifat mesra dan rahmah kepada para sahabat radiallahuanhum hatta yang telah sabit melakukan maksiat.

Daripada Umar bin al-Khattab radiallahuanhu, “Bahawasanya terdapat seorang lelaki diberi gelaran Himar. Dia menghadiahkan kepada Rasulullah Sallallahualaihiwasallam semangkuk minyak sapi dan semangkuk madu.

Apabila penjualnya datang menuntut harganya, dia membawa penjual itu bertemu dengan Rasulullah Sallallahualaihiwasallam. Dia berkata kepada Rasulullah Sallallahualaihiwasallam, “Ya Rasulullah, bayarkanlah kepada lelaki ini harga barang-barangnya!”

Rasulullah Sallallahualaihiwasallam hanya tersenyum dan mengarahkan supaya dibayarkan apa yang diminta oleh peniaga itu. Pada suatu hari, Himar dihadapkan kepada Nabi Sallallahualaihiwasallam kerana meminum arak.

Seorang lelaki berkata, “Ya Allah, laknatilah dia! Sudah banyak kali dia dihadapkan kepada Rasulullah Sallallahualaihiwasallam.” Rasulullah s.a.w. menegur lelaki itu, “Jangan kamu laknat dia kerana sesungguhnya dia mencintai Allah dan Rasul-Nya.”

(Riwayat Abu Ya’la, beberapa orang pentahkik mengatakan sanadnya sahih)

Al-Bukhari meriwayatkannya dengan lebih ringkas daripada Umar bin al-Khattab radiallahuanhu bahawasanya terdapat seorang lelaki pada zaman Nabi Sallallahualaihiwasallam bernama Abdullah.

Dia dipanggil dengan gelaran Himar. Dia suka membuatkan Rasulullah Sallallahualaihiwasallam tertawa. Baginda pernah menyebatnya kerana meminum arak. Pada suatu hari, dia dihadapkan lagi kerana kesalahan yang sama. Baginda memerintahkan supaya dia disebat.

Seorang lelaki berkata, “Ya Allah, laknatilah dia. Sudah banyak kali dia ditangkap!” Lalu Nabi Sallallahualaihiwasallam bersabda, “Janganlah kamu melaknatnya. Demi Allah, aku mengetahui bahawa sesungguhnya dia mencintai Allah dan Rasul-Nya.”

Ini tidak bermakna kita tidak perlu takut melakukan dosa kerana Allah bersifat Maha Penyayang. Apa yang ingin ditekankan bahawa pendakwah mesti mendahulukan perkara yang menggembirakan, yang menjadi daya tarikan untuk manusia kembali kepada agama Allah dan mengharap rahmah serta keampunan-Nya.

Penulis: Ustazah Maznah Daud (Ahli DPN IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Awas 10 Pencuri Puasa dan Ramadan!

Apabila disebut pencuri, pasti kita terbayang sifat jahat perbuatan itu dan membencinya. Walaupun biasanya mencuri harta, namun pencuri ini banyak kategorinya, termasuklah pencuri dalam ibadah.

Daripada Abu Qatadah r.a, Rasulullah SAW bersabda: “Seburuk-buruk manusia adalah yang mencuri dalam solatnya. Para sahabat bertanya: “Ya Rasulullah, bagaimana seseorang mencuri dalam solatnya?” Baginda menjawab: “Dia tidak menyempurnakan rukuk dan sujudnya.” Atau baginda berkata: “Dia tidak meluruskan tulang belakangnya ketika rukuk dan sujud.” (HR Ahmad, No. 22642, Sahih)

Hadis di atas menunjukkan bahawa wujudnya pencuri dalam solat, iaitu mereka yang tidak melaksanakan rukuk dan sujud dengan sempurna. Jika dalam solat sebagai tiang agama pun ada pencurinya, apatah lagi dengan puasa dan ibadah-ibadah lain.

Oleh itu, pada bulan Ramadan ini, umat Islam mesti berhati-hati dengan pencuri-pencuri ini yang bukan sahaja boleh melalaikan daripada melakukan ibadah, bahkan mengurangkan pahala puasa.

Ini adalah pencuri yang berbahaya yang boleh merosakkan puasa dan dan mengurangkan pahala dengan menonton filem, drama dan program yang sia-sia dan melekakan. Manfaatkanlah televisyen dengan menonton tazkirah, program dakwah dan keilmuan, serta rancangan yang memberi mesej positif lagi berpahala.

Pasar (termasuk pasar online) atau pasar saya adalah pencuri khusus yang menghabiskan harta dan waktu tanpa terkira supaya kita disibukkan dengannya. Tetapkan apa yang mahu dibeli sebelum pergi ke sana untuk menjimatkan masa.

Membeli makanan yang banyak dan mengikut nafsu di bazar Ramadan pula boleh menyebabkan pembaziran kerana sudah pasti ia tidak habis dimakan sewaktu berbuka dan bakal berakhir sisanya di tong sampah. Oleh itu, belilah makanan mengikut keperluan, bukan mengikut kemahuan.

Berjaga malam tanpa tujuan adalah pencuri masa yang begitu berharga. Apabila tidur lewat malam, ia akan menghalang kita daripada bangun qiamullail pada malam Ramadan terutamanya malam-malam terakhir. Elakkan berjaga malam agar mudah bangun daripada tidur untuk menghadap Tuhan.

Pencuri ini sasarannya khusus bagi para wanita yang menghabiskan masa begitu lama untuk memasak pelbagai jenis makanan, hingga boleh membawa kepada pembaziran dengan dibuang ke dalam tong sampah. Masaklah makanan mengikut keperluan keluarga untuk berbuka dan sahur tanpa membazir.

Ini pencuri paling dahsyat setakat ini. Manusia boleh berbual panjang, menonton atau berkomunikasi di media sosial tanpa tujuan di telefon bimbit hingga membuang masa dan terjebak dalam dosa-dosa seperti mengumpat, mengeji, mengadu domba dan mengaibkan orang lain.

Bahkan, kepelbagaian aplikasi permainan video di telefon bimbit lebih menambah parahnya apabila ia digunakan dengan berlebihan hingga melalaikan dan membuang masa sementara menunggu waktu berbuka.

Oleh itu, gunakanlah telefon bimbit untuk menambah pahala, bukan menambah dosa, gunakannya untuk perkara bermanfaat, bukan perkara sia-sia. Daripada Abu Hurairah r.a. berkata, Rasulullah SAW bersabda:

“Antara tanda-tanda keelokan Islam seseorang itu ialah meninggalkan sesuatu yang sia-sia baginya.” (HR Tirmidzi, No. 2317, Hadis Hasan)

Sikap bakhil atau kedekut boleh menghalang kita daripada mendapat ganjaran dan pahala sedekah yang dapat memelihara daripada api neraka khususnya sedekah pada bulan Ramadan. Contohilah Rasulullah SAW yang sangat dermawan pada bulan penuh keberkatan ini.

Berkumpul untuk bersembang kosong, membuang masa dalam majlis-majlis yang tidak disebut zikrullah menyebabkan kerugian orang yang berada padanya pada hari kiamat. Bicara ini adalah sia-sia dan tidak membuahkan manfaat. Oleh itu, serikan majlis dengan mengingati Allah dan bicara yang bermanfaat.

Pencuri ini begitu efektif menghabiskan masa ketika berpuasa, terutama hari cuti. Perut yang terasa lapar boleh menyebabkan badan menjadi letih dan lesu, lantas membawa kepada tidur yang berlebihan semata-mata supaya dapat ‘memendekkan masa’ dan hampir dengan waktu berbuka. Tidurlah sekadarnya untuk menghilangkan lelah dan isi masa yang dengan perkara yang lebih bermanfaat.

Pencuri ini lebih bahaya dan licik, tidak nampak zahirnya tapi mampu menghapuskan terus pahala puasa. Ia adalah perbuatan syirik kecil yang mana seseorang beribadah bukan semata-mata kerana Allah, tetapi untuk dipamerkan kepada manusia. Oleh itu, ikhlaskanlah diri untuk berpuasa dan beribadah Ramadan.

Daripada Mahmud bin Labid r.a. berkata, Rasulullah SAW bersabda: “Perkara yang paling aku takut terjadi pada kamu adalah syirik kecil.” Para sahabat bertanya: “Apa itu syirik kecil Ya Rasulullah?” Baginda bersabda: “Itulah riyak. Allah Azzawajalla akan berfirman kepada mereka (yang riyak) pada hari kiamat kelak apabila dibalas manusia amalan mereka, “Pergilah kepada orang yang kamu hendak tunjukkan amalan kamu kepadanya di dunia dan lihatlah adakah di sisi mereka itu ganjaran (dengan sebab amalan kamu).” (HR Ahmad, No. 23630, Hadis Hasan)

Pencuri ini lebih berani, contohnya berpuasa tapi tidak solat lima waktu, berpuasa tapi tidak menutup aurat atau melakukan maksiat lain.

Walaupun puasa seperti ini tidak batal dan tetap sah, tapi pahalanya tidak sempurna. Jadikan Ramadan bulan untuk memperbaiki dan melatih diri supaya dapat melakukan kewajipan-kewajipan agama yang lain.

Ada juga yang berpuasa tapi berbuka dengan yang haram atau memudaratkan seperti rokok atau vape. Buangkanlah tabiat ini supaya tidak memudaratkan diri untuk jangka panjang.

Umat Islam perlu menjauhi pencuri-pencuri yang boleh merosakkan puasa dan mengurangkan pahala ibadah sepanjang bulan Ramadan, malah mengakibatkan orang yang berpuasa itu sia-sia dan hanya mendapat lapar dan dahaga.

“Boleh jadi orang yang berpuasa itu tidak mendapat apa-apa daripada puasanya melainkan lapar.” (HR Ibnu Majah, No. 1690, Hadis Hasan)

Ramadan adalah bulan tarbiah yang melatih dan mendidik jiwa untuk mentaati perintah Allah dan serta mengawal diri untuk menjauhi larangan-Nya bagi mencapai tingkat takwa.

Jika salah satu, sebahagian atau semua pencuri ini menguasai kita, dibimbangi kita akan termasuk dalam mereka yang amat rugi selepas Ramadan kerana tidak diampunkan Allah sepertimana hadis berikut:

Jabir bin Abdullah berkata, Nabi SAW menaiki mimbar. Ketika baginda menaiki anak tangga yang pertama, baginda menyebut “Amin,” kemudian apabila menaiki anak tangga yang kedua, baginda menyebut “Amin,” kemudian apabila menaiki anak tangga ketiga, baginda menyebut “Amin.”

Para sahabat bertanya,”Ya Rasulullah, kami mendengar engkau menyebut amin sebanyak tiga kali.” Baginda menjawab: “Ketika aku menaiki anak tangga yang pertama, Jibril datang kepadaku dan berkata: “Celaka sungguh seorang manusia yang bertemu dengan Ramadan, tetapi keluar daripadanya tanpa diampuni dosanya…” (HR Bukhari, Adab al-Mufrad, No. 644)

Semoga Allah memberikan taufik kepada kita untuk berpuasa dan beribadah dengan sebaik-baiknya pada bulan Ramadan, dan akhirnya kita kembali kepada fitrah yang suci kerana dosa-dosa yang diampunkan serta beroleh keredaan Ilahi.

“Ramadan, Aku Kembali, Mendamba Reda Ilahi.”

Mohammad Hafizuddin Abdul Mukti
Editor IKRAM
AJK Pertubuhan Ilmuwan dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Bersama Badan Bertindak Bantah TPPA


Kepengikutan dalam hidup seharian

Sekalipun aspek kepengikutan tidak banyak diperkatakan berbanding dengan kepimpinan, sudah tiba masanya perhatian diberikan secara serius kepada kepentingan pengikut dan kepengikutan dalam struktur masyarakat.

Pada hakikatnya, setiap pemimpin itu juga seorang pengikut, walaupun pengikut tidak semestinya diberikan tanggungjawab untuk memimpin dan digelar ketua.

Sekalipun status dan kedudukan pemimpin itu tampak hebat, tinggi dan dimuliakan, namun sebenarnya pemimpin sangat khuatir kehilangan pengaruh dan sokongan pengikutnya.

Tanpa dukungan dan ketaatan para pengikut, lemahlah kedudukan seorang pemimpin. Kuantiti dan bilangan pengikut yang setia dijadikan kayu ukur untuk menilai sejauh manakah kekuatan dan kehebatan seseorang pemimpin.

Bagi pemimpin yang sememangnya mempunyai keperibadian, akhlak dan tingkah laku yang disenangi, di samping keupayaan membuat keputusan yang bijak dan pengalaman yang luas dalam mengendalikan urusan organisasi, kebolehpercayaan, kesetiaan dan rasa hormat  pengikut tidak sukar untuk diraih.

Namun begitu, sekiranya pemimpin mempunyai akhlak yang buruk, tidak mempunyai sifat empati, sukar bertolak ansur, tidak berkemampuan mengendalikan konflik, kurang upaya membuat keputusan yang tepat dan tidak berwibawa, pastinya timbul rasa tidak puas hati dalam kalangan pengikut.

Satu-satunya cara untuk mendapatkan kerjasama para pengikut adalah dengan memberikan tekanan demi tekanan, menggunakan paksaan, ancaman dan amaran, yang pada akhirnya akan berkesudahan dengan kekasaran, keganasan, ketidakadilan dan penindasan.

Pemimpin sebegini tidak mahu pengikutnya lebih berilmu dan bermaklumat, supaya mudah diperdaya dan terus berada di bawah telunjuk. Secara halus atau terang-terangan, pemimpin ini mengunci kerangka fikir pengikut dengan pelbagai helah, peraturan dan tipu daya.

Malahan, ada kalanya pemimpin melakukan strategi kotor yang menimbulkan perselisihan dan pergeseran dalam kalangan pengikut, mengaburi mata dan melencongkan perhatian pengikut daripada kelemahan dan ketidakcekapan kepimpinannya. Kaedah menakut-nakutkan pengikut dengan pelbagai ancaman yang dimomokkan bagi mereka yang dianggap tidak patuh, sudah menjadi lumrah.

Sebagai akibatnya, pengikut terpaksa menuruti segala kehendak dan arahan pemimpin kerana semata-mata takut diapa-apakan sekiranya membantah. Bagaikan kerbau dicucuk hidungnya, begitulah perumpamaan yang boleh menggambarkan situasi ini.

Pemimpin terus-menerus menindas dan menekan pengikut kerana mahu kekal berkuasa, sementara pengikut pula tidak berani melakukan sebarang perubahan kerana bimbang dikenakan tindakan yang boleh mengancam keselamatan dan masa depan mereka.

Sebenarnya hubungan antara pemimpin dengan pengikut mestilah saling memperkukuh, melengkapi dan meningkatkan potensi antara satu dengan lain. Ibarat aur dengan tebing, pemimpin dan pengikut saling memerlukan untuk menjalin kerjasama yang erat. Asas kepada kolaborasi antara pemimpin dengan pengikut bergantung pada tahap kebolehpercayaan dan hormat antara kedua-duanya.

Pengikut percaya bahawa pemimpinnya akan membawanya ke arah kebaikan dan kesejahteraan. Sementara itu, pemimpin juga memerlukan pengikut yang aktif menyokong gagasan dan idea yang hendak diperkenalkan.

Mekanisme semak dan imbang perlu dimainkan oleh para pengikut yang sentiasa peka dan sedar akan tanggungjawab mereka terhadap pemimpin. Pengikut yang mithali tidak boleh membiarkan pemimpin terus bergelumang dengan tingkah laku dan perbuatan yang menghakis kepercayaan orang ramai kepadanya.

Melalui kaedah yang sesuai, pengikut mestilah mempunyai akses dan saluran untuk menyuarakan pandangan dan menyatakan sesuatu kebenaran dengan penuh ketelusan dan integriti. Pemimpin  juga tidak boleh semata-mata mendengar daripada satu pihak sahaja, khususnya dalam kalangan pengikut tegar dan penyokong yang setia.

Pengikut seperti ini hanya akan menceritakan perkara yang baik dan indah sahaja, iaitu yang hendak didengar oleh pemimpin tersebut. Tidaklah hairan sekiranya pemimpin yang telah lama dikelilingi oleh para pengikut yang taasub dan yang sering mengampu, pada akhirnya terpaksa berhadapan dengan penentangan daripada pengikut yang berkesudahan dengan penyingkiran dan kejatuhan.

Tergelincirnya pemimpin daripada prinsip dan etika yang telah digariskan, terseretlah sama pengikut ke lembah kehinaan dan kehancuran. Ibarat dua sisi pada duit syiling yang sama, sesungguhnya pengikut dan pemimpin berpisah tiada.

Pesanan buat pemimpin – hargailah kesetiaan pengikut dengan memberikan kepimpinan yang terbaik, berdedikasi dan berintegriti. Untuk pengikut pula, mainkanlah peranan yang efektif dalam memastikan pemimpin sentiasa berada di atas landasan yang benar.

Profesor Datuk Dr Harlina Halizah Siraj, Pengarah dan Pengasas AKADEMI DR HAR.

Sumber: Dewan Masyarakat (11 September 2021)

Sila tonton Follow Me Dr Har (FMDH) setiap Selasa, jam 10.00 pagi di saluran TV IKRAM.
Klik di sini untuk ikuti video-video FMDH dalam segmen Trending Talk Shows.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…